text:
AMOUR EN COURS PART 14
.
.
aho twagarukiye ubushize!
.
david we yageze kwa raphael asanga inzu irera, nta raphael nta sandrine, umutwe uhita ushyuha yibaza aho yaba yagiye bikamucanga, ntakindi yakoze yahise yurira imodoka ajya kwihsuri ngo arebe ko yaba ariho ari.
.
PART 14
.
duheruka david ageze kwa raphael aho yari yasize sandrine akamubura, agahita asubira kwishuri akeka ko ariho yaba ari, yagezeyo rero ashaka shaka muma classes yose araheba, noneho atangira kumva mubwonko hatse umuriro, ntakindi yakoze yahise afata phone ahamagara john, john nawe ati: bite se mwana dav, byagenze bite!? david nawe ati: john, ntumbwire ko utazi wa muntu twashyiye sandrine!! john aho yari ari atangira guhinda umushyitsi, arihangana aravuga ati: yeeeh! byagenze bite se none davi!? david nawe ati: ndagarutse none sandrine namubuze, nasanze kwa wa mugabo ntanyoni itamba, ubwo yaba yamujyanye hehe!!? john ati: urabeshya!!! ubwo se kiriya gisaza cyaba cyakoze ibiki koko!? david ati: ntago umuzi se none!? john ati: sha nanjye mubona ntyo, gusa nuko narinzi ko avura ziriya ndwara gusa nahubundi ntago muzi pee! david ati: yiweeee, mwana ko numva binyebeye! urihe se none john!? john ati: nibereye muri class yacu tu! david ati: reka nze noneho!
.
.
kurundi ruhande, angel, jack, mama jack ndetse na yvette bari mumodoka, kumbe jack yasezerewe. jack ati: niko se ko mbona mutujyana ahantu tutazi byagenze bite!? angel ati: ariko wowe wagiye witonda jack! yvette nawe ati: haha, humura jack, ni agasurprise gatoya! jack ati: eheeee! sawa ntakibazo! ubwo jack yahise yegera mugutwi kwa angel dore ko bari banicaranye, aramubwira ati: nyamara nubwo wanze kubyemera, uyu mukobwa ni umuganga! angel nawe ati: ariko uziko wagira ngo warasaze jack, usigaye urebebesha amatwi ahubwo! jack nawe ati: eheee, reka nkureke, ahubwo se…… atarakomeza abona yvette yinjije imdoka murupangu rwiza, inzu zimwe zigezweho, yvette ati: ngaho musohoke mukecu! bose bahita bajya hanze, jack amaso ayamarayo yitegereza ukuntu ahantu hameze, akijarajara yumva yvette arongeye aravuze ati: mwinjire murebe no munzu, guhera nonaha aha niho muzajya muba, kandi ntakintu nakimwe muzamburana muhumure, sibyo jack!? ubwo jack we yarikanze, ibyishimo biramutaha, arapfukama ashimira umukobwa, yvette aramuhagurutsa barahoberana, ubwo mama jakc we yari yasetse yishimye bimwe byimazeyo ndetse na angel nawe aruko. barishimye rero bimara akanya, angel arababwira ati: noneho reka njye mbe mbasize, ngiye kureba sandrine dore ntago duherukanye! jack ati: tujyane se!? angel ati: egoko mana, hoya ma! sigara ubanze utuze kandi wishimire murugo hashya ubonye! jack nawe ati: hahaha, cyakora da, ubwo nyine turikumwe! ubwo angel yahise abasigaho, bicaye muntebe izi zigezweho ,naho we anyura kwishuri ngo arebe ko sando yagiye kwiga aramubura ahita yigira inama yo kujya iwabo murugo kureba impamvu atize.
.
.
tugaruke kuri david we yari yataye umutwe, yari yageze muri class aho john ari ndetse barimo kuganira, john ati: ayiweee! mbega agahinda wee, nuko nyine ntakundi wari kubigenza! ubwo nukuvuga ko mama sandrine yahiriye munzu!!? david yitsa imitima avuga mukajwi gatoya ati:yewe niko byagenze rwose, gusa ndumva mumutima basa nkabacanye umuriro sha john! none dore na sando sinzi amerekezo ye! john nawe atangira gushoka uturira two kubeshya mumaso ,aravuga ati: john, ndabizi ibyo urimo kunyuramo birakomeye, gusa nyine ihangane nshuti yanjye burya urukundo rwa nyarwo ruragora cyane! david ati: nonese john, kuberiki arinjye bibaho gusa, wowe harubwo urwawe na alliana rwigeze rukugora bigeze aha!? john nawe ati: sha hoya pe, gusa wenda nigihe kitaragera! david ati: nimbe nawe sha, ukuntu nabonaga muri fete mwishimanye…….. atarakomeza, john ahita avuga ati: nyamara rero kellia, yaguha ibyiza byose utabona kuri sandrine, ngahio reba nka kiriya kirwara aba arwaye dav.! david nagahinda kenshi ati: indwara ntakibazo cyayo, ntago nareka sandrine nuk…… akivuga yumva intebe mumugongo yikubita hasi, kumbe ni pattrick uje numjinya mwinshi, amujya hejuru atangira gukubita ingumi zo mwisura, david abonye bikomeye atangira gutabaza, ba john nabandi banyeshuri bari aho baraza bahita bafata patrick, david nawe aboneraho avaho agenda yiruka, dore ko cya patrick cyari gifite ingufu kumurusha, kuburyo atari kukivamo, david siwe warose ageze kumodoka ye, aratwara mpaka murgo iwabo, naho muri class ho byacitse john ati: ariko patrick wasaze noneho, ntasoni! urabona utarugiye kwica undi mwana!? ubwo patrick umjinya wendaga kumuhitana, aratuza arabanza arahumeka ahita avuga ati: nukuri mwana john, kariya gaswa nakabonye numva umujinya utangiye kuzamuka, buriya iyo ntagakubita byari kugeraho ngaturika! john nawe ati: genda mn urimuntu wa feke, nonese david we ko umurenganya harubwo akunda kellia! patrick ati: iyaba kadahari se simba nimereye neza na kellia!! john ati: tuza ariko mwana! ahubwo ngwino dutahe ndabona utameze neza kabsa!
.
.
tugaruke kuri david yageze murugo iwabo, ari kumwe na nyina mucyumba cye, nyina arimo kumukandisha utuzi dushyushye hamwe bamaze kumurya ingumi zimyotso, nyina ati: niko se david, waretse tukagukura kuri kiriya kigo koko!? david nawe ati: reka reka, ntago nahava mama, ntibishoboka rwose pe! nyina nawe ati: nonese ubundi uwo mushenzi yagushakagaho iki koko, urabona ukuntu yakugize di!! niko papa wawe adahari yari guhita ajya kubonana nuwo mushenzi! david ati: nonese papa arihe mama!? nyina nawe ati: yewe ntumbaze kabsa, mbonye ava hano hamwe na general japhet ngo harumuntu bagiye guhura nawe! david nawe ati: eeee! ese mama, indwara yitwa phrostevilia urayizi!? nyine ati: hahaha!ibaze nukuri, ubwo urumva iyo ndwara ibaho david!? david ati: yeeeh! ibaho rwose pe! nyina nawe ati: ahahaha! reka reka nibwo bwambere nakumva iryo jambo! david ati: hhm! mpereza iyo phone yanjye ndebe kuri google ko nyihabona! ubwo david yahise afata phone ajya kuri internet, afungura google search yandikamo izina ryindwara, ntihagira nakimwe bamuha ahubwo bakamwereka ko ijambo phrostevilia ritabaho! yarakomeje aragerageza biranga atangira kuzana ibyuya, ubwoba buramwica, yitegereza nyina cyane mumaso, nyina nawe abibonye biramucanga ahita amubaza ati: ubayiki davi! david mwana wanjye!!! david nawe ahita ahaguruka aravuga ati: ma… mama.. ni john… ni john uriya muswa!!! nyina ati: ariko se bigenze bite davi!! john ni uwiki!!? david ntiyasubiza ahubwo asohoka vuba vuba afata imodoka ye, kumutima ati:” uriya muswa agombe ambwire impamvu yambeshye!”””
.
.
tugaruke kuri angel we yageze iwabo wa sando asanga inzu yose iri hasi, nawe biramucanga atangira kwibaza nimba yayobye ariko akabona niho ntahandi, sinzi ukuntu yakomeje imbere gato aba abonye umuntu uryamye hasi imbere yurupangu, yegera hafi aramwegura, mbega ngo angel yikange abonye ko ari sandrine!! angel ati: niko sando, sandoooooooh, sando byagenze bite!? sando nawe yubura utwiso avuga mukajwi gato ati: ang.. angel… ni david. david! angel ati: yeeh! ngo nde, david se nuwiki sandrine, cyo haguruka ubanze umbwire se, david yapfuye se!? sandrine imbaraga zo kuvuga zirabura ahubwo afata kakaradio agaha angel, angel nawe apfa kugafata,akanda button dore kokari kanafite akabutton kamwe, angel yatangiye kumva ibiri muri audio, gusa yakarangije atabyiyumvisha neza, arongera agasubizamo agakomeza kumva ari ijwi rya david, amarira atangira kwisuka akavuga ati: david.. david!!!!! oya rwose ntibishoboka, ntibibaho peee!! ubwo angel nawe agahinda karamutashye ariko arihangana aterura sandrine amujyana iwabo, ango abe amuri hafi, atangira kumuhumuriza ndetse sandrine atangira kugarura akabaraga, batangira kuganira ijwi risohoka! hashize umwanya angel yikoza hanze.
.
.
david we aho yari mumodoka atwaye numujinya mwinshi, yumva phone ye irasonnye, arebye abona ni angel, yoo! disi angel yasohotse guhamagara david. david nawe aritaba ati: bite angel! angel namarira menshi ati: david, nigute waba inyamanswa bigeze aho koko! david abyumvise yumva umutima ugiye guturika aravuga ati: a..an… angel….. angel ahita amutanga ati: ubwo se wumvaga ushaka kwica binganiki kuburyo wakwica umukecuru nkuriya umutwikiye mukazu ke koko dav!? david ati: ang… angel, ndakwinginze nyizera basi ubu gusa, umbwire ahantu ngusanga, mbabarira unyumve ndakubwira uko byose byagenze! ubwo na david yari yatangiye kurira! angel ati: ubwo se natwe urashaka kuduhitana, sandrine yagize imana arakurokoka none urashaka ko akurikira nyina se!? david namarira menshi ati: ooo! sando muri kumwe se angel,angel mbabarira ndakwinginze umbwire aho muri, ntago ndi umuntu mubi nkuko ubicyeka rwose! angel ati: ashwi da, ibyo wakoze birahagije! ahita akupa.david umujinya uramwica akubita imoka ingumi,ahita ayihindura yerekeza kuri G.T network, abwira akagabo yarasanzemo ati: shakira ahantu iyi nimero ihamagaye iherereye! akagabo nako kati: zana ndebe ko bikunda! ubwo david yagahaye nimero ya angel, kajyaho karashakisha, mumasegonda make kahise kamubwira kati: iri muri cartier nord urugo BH 1123! david yahise agaha amafaranga yako, ahita yatsa imodoka yerekeza kururwo rugo!
.
.
turaguke kuri sando na angel bari kumwe munzu baganira, sando ati: nukuri angel, ntago narinzi ko umuntu nahaye urukundo rwanjye numutima wanjye ariwe wangira imfubyi bwa kabiri! kabone niyo nikundira jack angel nawe ati: yoooh! ihangane shasando bibaho pe! ese ubundi niwowe mwana wenyine mwari mufite!? sandrine ati: sha mama yarambwiye ngo hari gasaza nkanjye babuze kakiri gatoya cyane,banza ubu yarabaye umugabo kuko yaranandutaga! angel ati: yoooh! disi….. atarakomeza, bumva umuntu arakomanze, angel ajya gufungura abona ni david, ahita yongera akubitaho urugi, david nawe arasunika avuga ati: angel ndakwinginze fungura!! angel aranga akomeza gusunika ariko david amurusha imbara arinjira, agezemo imbere sando na angel bamuteragura ibikombe namasahani ndetse banatabaza cyane, ariko david amera nkutarabyumvaga abyishoramo afata angel, ashatse gufata na sando aba aramucitse arasohoka ariruka! disi bari bafite ubwoba ko david aje kubica! ubwo david yabonye ko ntakundi yabwira angel atuje ahitamo kumuzirika amaboko namaguru kugira atiruka arangije aravuga ati: angel, umbabarire kuba nkuziritse ariko unyumve neza! angel namarira ati: david mba….. atarakomeza david ati:angel, uribuka cyagihe tujya muri fete ya john…….. bla blah! amubwira uko byagenze byose, amubwira ibyindwara phrostevilia,arangije aramuhambura aramubwra ati: ubwo ubyumvise noneho wakwigendera, gusa nyine umenye ko arubwo buryo nishemo mama sandrine, nashakaga gutabara uwo nkunda! ubwo angel yagumye aho yitegereza david ntiyagira icyo avuga ahubwo agasuka amarira, david ati: angel, nkubwiye ibi kuko nzi ko uzabitekerezaho kandi nanjye ngiye gukora uko nshoboye ababiri inyuma bagaragare!
.
.
ubwo david yahise asigaho angel, arigendera ajya murugo iwabo araryama, gusa ijoro ryose yaraye atekereza icyo gukora, ndetse ijoro naryo ntiryatinze, ryarakeye basubira kwishuri, ndetse nkibisanzwe yasanze john yahageze kare, john amubonye aramubaza ati: niko se dav! nanubu ntagakuru ka sando mwana!? david nawe ati: sha namubonye, gusa yamenye ko arinjye wishe nyina……. atarakomeza john ahita yikanga aravuga ati: eheee! none ubwo urukundo rwanyu…….. david ati: urumva se nyine bitarangiye, gusa nyine nubwo uri inshuti yanjye mbanje kugusaba imbabazi gusa nyine nyuma ya sandrine harundi mukobwa numva nshaka , ikibazo nuko numva bitagukwa neza! john ati: undi mukobwa!!?? david ati: yego! rwose john nkubwize ukuri, cyagihe muri fete nabonye alliana wawe numva ndamukunze, kandi ndumva agomba kumbera umukunzi kuko sandrine ntakimufite! john ati: utangiye gusara cyangwa sha! chr wanjye se…… david ati: ndabizi ni chr wawe, gusa nanjye ndamukunda kandi nindamuka mubwiye amagambo meza akanyiyumvamo nzamugutwara, kuko aho kubura umukunzi nabura wowe kandi rwose unyihanganire pe! ubwo john yatangiye gukanaguzwa amaso, icyuya kiramurenga, ubwoba buba bwose kuko yarazi ko david mugutereta yari nimero yambere.
.
.ESE KOKO DAVID AKUNDA ALLIANA!?
.SANDRINE SE MUSAZA WE WABUZE NINDE!?
.ESE SANDRINE ARIKUNDIRA JACK, NAHO YVETTE SE!?
.
.NTUCIKWE PART 15.. LOADING
AMOUR EN COURS PART 14
AMOUR EN COURS PART 14


c: text/html

text:
Urunigi ntirujya rusaza cyangwa ngo rugire imyaka warwambariraho ,ahubwo byose biterwa n’urwo wambaye ndetse n’imyenda umuntu yambaranye narwo.
Urunigi si urwo kwambara ku mushanana gusa ,ushobora no kurwambara mu gihe wambaye agapira gafite ijosi riciye cyangwa rirangaye ritakwegereye kuburyo ijosi riboneka neza nk’iryambaye ryambaye ubusa (nk’uko bigaragara ku ifoto.)
Iyo wambaye bene iyo myenda urunigi waruhinamo nka gatatu bityo ijosi ryawe ntiribe ryambaye ubusa,ubundi ugashyiraho amaherena mato afashe ku matwi kuko amaremare yatuma biba byinshi ukabona bisa nk’ibirimo akavuyo.
Urunigi ntibarwambara ku gapira gusa ndetse no ku ikanzu ifite ijosi ubona ari rinini rimwe ubona hasigara hambaye ubusa warwambara kandi biba bisa neza.
Ubwiza bw’urunigi
Urunigi ntirujya rusaza cyangwa ngo rugire imyaka warwambariraho ,ahubwo byose biterwa n’urwo wambaye ndetse n’imyenda umuntu yambaranye narwo.
Labels: kwambara

robotstxt: allowed

filter: keep


text:
Inama isanzwe y’Abapadri ba Diyoseze ya Byumba yabereye I Remera Ruhondo ku wa 12 ukwakira 2013, yibanze ku mirongo migari izaranga umwa w’ikenurabushyo wa 2013-214.
Dore iyo mirongo migari izaba ifatizo y’ikenurabshyo muri uyu mwaka:
1. CARITAS: IBIKORWA BIHORAHO MURI BURI PARUWASI
2. ABAGARUKIRAMANA : KUGARAGAZA IBIBAZO BYOSE BIJYANYE NA PASTORALE Y’ABAGARUKIRAMANA NO GUTEGURA « INGENDANYI » ABAYIRIMO BAKWIFASHISHA
3. UMUTUNGO : KUGARAGAZA NEZA IMITUNGO YA KILIZIYA N’IBYANGOMBWA BIYIRANGA
4. ICUNGAMUTUNGO : GUKORESHA LOGICIEL DE COMPTABILITE IMWE MURI DIYOSEZI ; KUGIRA ABAKURIKIRANA ICUNGAMUTUNGO (COMPTABLES)
5. IGENZURA : RAPPORTS BURI GIHEMBWE KU MUTUNGO N’IBIKORWA BYA PASTORALE
6. AMAHUGURWA : UBWIGISHWA N’ICUNGAMUTUNGO
7. KUBAKA INZU MBERABYOMBI (SALLE POLYVALENTE) KU RWESERO MURWEGO RWO GUTEGANYIRIZA ABASASERIDOTI BA DIYOSEZI YA
BYUMBA.
IBIKORWA BIZARANGA UYU MWAKA WIKENURABUSHYO
1. GUSHISHIKARIZA ABAKRISTU GUHUZA IBIKORWA N’UKWEMERA : Yakobo1,22-27 ; Yakobo2, 14-26
2. GUSHISHIKARIZA ABAKRISTU GUSHIMIRA IMANA BASHYIGIKIRA IBIKORWA BYA DIYOSEZI BURI CYUMWERU CYA 4 CYA CY’UKWEZI
3. GUTEGURA URUGENDO NYOBOKAMANA (KIBEHO)
4. KWIZIHIZA UMUNSI W’ABARWAYI, MU KWEZI KWA KABILI
5. IGIKORWA CY’URUKUNDO GIHUZA ABAKRISTU
6. IBIKORWA BYOSE N’ISENGESHO BIHERE MU NGO NO MU MIRYANGOREMEZO. GUKOMEZA IHURIRO RY’INGO N’IMIRYANGOREMEZO
7. GUSOZA UMWAKA MU RWEGO RWA DIYOSEZI KU WA 11/10/2014
« URUKUNDO, UBWITANGE N’UMURAVA » NI BIBE ISOKO Y ‘IBYISHIMO N’INKINGI TWUBAKIRAHO DIYOSEZI YACU. UZIYIBAGIRWA ABIGIRIYE KILIZIYA UMURYANGO W’IMANA, NTIZIGERA IMWIBAGIRWA NARIMWE.


text:
Bibiliya ihamagarira abantu ibingingira gutanga imibiri yabo ikaba ibitambo bizima byera kandi bishimwa n’Imana ikanagaragaza ko umuntu ari urusengero rw’Imana rutuwemo n’umwuka wera, bityo ikanabuza abantu kwishushanyaho.
Muri iki gihe, abantu batandukanye baharaye kwishushanya ku mubiri bakoresheje uburyo butandukanye, ibi biharawe n’abafatwa nk’ibyamamare ndetse n’urubyiruko akenshi ruba rwigana ibyo byamamare.
Mu Balewi 19:28, Bibiliya ibuza abantu kwicisha imanzi bakoresheje ibishushanyo. Haravuga hati: “Ntimukiraburishe kwikebesha ku mubiri, ntimukicishe imanzi z’ibishushanyo. Ndi Uwiteka”
Imana yahaye abantu iryo tegeko kugirango ibatandukanye n’abantu bo mu mahanga yari abakikije bicishaga imanzi, bakandika amazina cyangwa ibimenyetso by’imana zabo ku mibiri yabo (Gutegeka kwa Kabiri 14:2).
Ese Umukirisito yagombye kwicisha imanzi cyangwa kwishushanyaho?
Hari ababikora bashaka kugaragaza ko bigenga cyangwa ko batandukanye n’abandi, mu gihe abandi babikora kugira ngo berekane ko bafite uburenganzira bwo gukoresha umubiri wabo icyo bashaka.
Bibiliya yo ivuga ko umwana w’umutu atagomba gukoresha umubiri we uko ashaka cyangwa ngo yigire icyigenge, Ahubwo, umukirisitu agomba gutanga umubiri we ukaba ubuturo bw’uwiteka n’igitambo gishimwa n’Imana.
“..Mutange imibiri yanyu ibe ibitambo bizima byera bishimwa n’Imana, ari ko kuyikorera kwanyu gukwiriye” (Abaroma 12:1). Umuntu akwiye gukoresha ubushobozi afite bwo gutekereza akamenya impamvu ashaka kwicisha kwishushanyaho.
1 Abakorinto 3:16 “Ntimuzi yuko muri urusengero rw’Imana kandi ko umwuka w’Imana aba muri mwe? Umuntu utsemba urusengero rw’Imana, Imana izamutsemba kuko urusengero rw’Imana ari urwera, kandi urwo rusengero ni mwe.”
Kuba Imana ivuga ko umubiri w’umuntu ari urusengero kandi ko urutsemba na we azatsembwa, biratanga ubutumwa ku bakirisito ko badakwiye rwose kwishushanya ku mubiri kuko baba barimo gukoresha urusengero rw’Imana uko bishakiye kandi atari urwabo ngo barugenge.
Abantu bakunze gufata umwanzuro wo kwishushanyaho bahubutse, nyamara bishobora kugira ingaruka z’igihe kirekire ku kazi cyangwa ku mishyikirano bagirana n’abandi bikaba byanagira ingaruka ku buzima n’imibereho yabo.
Bibiliya igira abantu inama yo kwirinda guhubuka “Imigambi y’umunyamwete izana inyungu, ariko umuntu uhubuka ntazabura gukena” (Imigani 21:5).
Nanone kwishushanyaho bishobora guhenda cyane kandi no kuvanaho ibyo wishushanyijeho na byo bishora kuguhenda mu gihe wumva utakibishaka.
Ubushakashatsi bugaragaza ko umubare munini w’abantu bishyiraho ibishushanyo nyuma y’igihe runaka bicuza impamvu babikoze. Ibyo binashimangirwa n’uko umubare w’abantu bikuraho ibyo bishushanyijeho ugenda wiyongera. Ni yo mpamvu abantu baba bagomba kubibyitondera no kubitekerezaho cyane mbere yo kubikora.
Kwishushanya ku mubiri bigira izihe ngaruka ku buzima bwawe?
Hari urubuga rw’ibitaro bya Mayo Clinic rwavuze ko “kwishushanya ku mubiri bikomeretsa uruhu, ku buryo rushobora gufatwa n’indwara cyangwa umuntu akagira ibindi bibazo. Hari igihe aho wishushanyije haza ibintu bimeze nk’ibiheri, hari n’igihe inkovu ibyimba ikazavamo igisebe ndetse rimwe na rimwe bigatera kanseri z’uruhu.”
Urwo rubuga rukomeza rugira ruti “iyo ibikoresho byakoreshejwe mu kugushushanyaho byagiyeho amaraso yanduye, ushobora kwandura indwara zandurira mu maraso.”
Kwishushanyaho bishobora gutuma abantu bakwibazaho byinshi bakanagufata ukundi
Wabyemera utabyemera, uko ugaragara bifite ubutumwa bitanga ku bantu bakubona. Bishobora kugaragaza ko ukuze mu bwenge cyangwa ko utarakura, ko ukwiriye kugirirwa icyizere cyangwa ko uri umuntu utagira icyo yitaho.
kwishushanya ku mubiri (Tatouage) ni igikorwa kimaze igihe aho usanga umuntu yishushanyije ku mubiri mu buryo bw’inyandiko cyangwa bw’ibimenyesto, bikaba bikunze kugaragara mu rubyiruko nubwo usanga no mu bakuze hari bamwe babifite.


text:
Dore ibintu 4 byakwereka ko wamaze kubona umugore mwiza
Umugore mwiza ntago ajya apfa kunanirwa. bashobora kumuca inyuma ,kumubeshya ,kugirwa igikoresho na buri mugabo yakunze ariko akaba ari wawundi nyuma bakumbura ,niwe buriwese yicuza impamvu yatumye amucika ,niwe birirwa batekereza igihe cyose. nyuma yo guhemukirwa bikomeye ntago acika intege ahubwo aza noneho afite imbaraga nyinshi.
hano hari ibintu 4 byakwereka ko umugore murikumwe ashobora kuzakubera umugore mwiza cyane
1.Urukundo mufitanye rugenda rukura ntago rugabanuka
Nyuma yo guhura urukundo rwanyu ntago ruhagarara hamwe cg ngo rugabanuke ahubwo uko iminsi igenda niko ugenda umukunda kurushaho,nkuko abantu benshi babanye igihe kinini kandi bishimye bagiye babitangaza
2.murubahana bikomeye
Ntago hano tuvuga cyacyubahiro uha umukoresha wawe cg icyubahiro gisanzwe tuzi ugomba guha umuntu .iyo wamaze kubona umuntu wukuri wifuza kuzasangira imyaka usigaje yo kubaho, uko mugenda mumarana igihe niko urukundo umufitiye rugenda rwiyongera kuburyo wumva udashobora gukora ikintu cyamubabaza.arakubaha cyane nkumugabo nawe ukamwubaha cyane nkumugore
3.ibyo mwashyiraga imbere bizahinduka
Ibi nibyo umugore mwiza agukorera afata. umutima wawe ugafata uwe,mwese mukajya murukundo ruhambaye .kubagabo bikundiraga kubaho ari ingaragu bakora ibyo bashaka ibyo ntakintu biba bikivuze biribagirana mumitwe yabo bagasigara banishimira ko batakiba murubwo buzima
4.muba mwifuza ibintu bimwe mubuzima
Iki cyanyuma nicyo kingenzi cyane.abantu benshi batandukana biba bitewe nuko umwe icyo ashaka undi ataricyo aba ashaka.urugero: umwe arashaka abana undi atabashaka ,kuba mukindi gihugu cg undi mugi .
Posted by: Fanny Ishimwe, 27/04/2017, 20:50


text:
Sorry, no posts could be found.
-
Buri mukobwa,umugore wese yakagombye kugira iyi application muri telephone ye
Buri mukobwa,umugore wese yakagombye kugira iyi application muri telephone ye Cyclebeeds: ni application ikoreshwa nabagore nabakobwa babarirwa muri za miliyoni ku isi, iyi application ikoze nkurunigi igufasha kumenya igihe ugira mu mihango,igihe ushobora gutwita, igihe ushobora gukora imibonano ntubashe gusama inda. Ku bagore cyangwa abakobwa babona imihango hagati yiminsi 26-32 , bita cyane hagati yiminsi […]
-
Dore ibanga ryo gutahura Charger(Chargeur:sharijeri) ya FAKE(fake) na ORGINAL mu gihe ugiye kuyigura muri Kigali.
Muri iki gihe abantu benshi baterwa stress no kugura telephone nyuma wenda bagakenera kugura charger maze bakisanga baguze iya Fake. Muri iyi ngingo turakugezaho uko watahura charger nziza ya ORGINAL ni FAKE. Abantu benshi batunze amatelefone ya smartphone batekereza ko kugura Charger ,battery,USB cable wiboneye ko ntacyo bitwaye ariko niba uri gusoma iyi ngingo umenye […]
-
Dore ibintu 6 wakwimenyereza bigatuma utera imbere imbere mu buzima bwawe muri 2018
Not entirely. Iyo ubajije abantu bo mu mpande zitandukanye zisi icyabafashije gutera imbere usanga bakubwira ko bakundaga ibyo bakora. Imico yawe ni kimwe mu byatuma utera imbere. Iyo ukora ibintu kandi ukaba ubikunze bituma ugera ku yindi ntambwe. Dore imwe mu mico yagufasha kugira icyo ugeraho. 1. Soma mbere yo kwandika cyangwa gukora Ushobora gusoma […]
-
Ese ukeneye Gutura muri Australia ? Ese Australia igira green card(nkimwe yo muri USA) Ese nakora iki ngo njye gutura muri Australia?
Abantu bamenyere gahunda yo kujya gutura muri USA izwi ku izina rya GREEN CARD (USA Resident Permanent card) cyangwa Diversity Visa Lottery ; aho iyo gahunda yemerera abantu abantu 50,000 kujya gutura muri USA burundu . Bityo twagiye twumva abantu bajya gutura muri Australia tukibaza inzira binyuramo, ibibabazo twavuze dutangira tugiye kubishakakira ibisubizo Ese ukeneye […]
-
Igisubizo ku bantu barangiza vuba, batabasha gutera inda kubera amasohoro make ,....
REVIVE Yongera ubushake mu mibonano mpuzabitsina 2.Yongera ubushake bwo gukora imibonano mpuzabitsina 3. Ivura stress 4. Yongera imbaraga umugabo mu gihe cyo gukora imibonano mpuzabitsina bigatuma adacika intege mu gikorwa. 5. Ivura umugongo abagabo 6. Revive ituma ikibazo cyo kurangiza vuba kiba ku bagabo bamwe na bamwe gikemuka, bigatuma baba abami ku bagore babo cyangwa […]


text:
Akarere ka Kirehe ni kamwe mu turere tugize u Rwanda kakaba gaherereye mu Ntara y’Iburasirazuba, gafite Imirenge 12, utugali 60 n’Imidugudu 612. Kimwe n’utundi Turere Akarere ka Kirehe gafite Umutwe w’Intore witwa INTAGANZWA ukagira ikivugo cy’Ubutore “Iterambere ryihuse kandi rirambye. Ahooo!!! ” ariko buri Murenge ufite izina ry’ Isibo ndetse n’ikivugo cy’ubutore.
Mu rwego rwo guhindura imyumvire y’Abanyarwanda batuye Akarere ka Kirehe hagamijwe kwihutisha iterambere hashyizwe imbaraga mu gutangira gutoza Abanyarwanda mu byiciro bitandukanye batozwa Indangagaciro na Kirazira z’Umuco nyarwanda, hakaba haranatangijwe Itorero ku rwego rw’Umudugudu, mu mashuri ndetse hanakurikiranwa byumwihariko Intore z’Abanyeshuri barangije Amashuri atandatu yisumbuye.
Turishimira umusaruro wagezweho n’Intore mu byiciro bitandukanye, twavuga nko mu mibereho myiza Intore z’Abajyanama b'Ubuzima bafashe iyambere mu gukangurira Abanyarwanda gahunda z’Ubwisungane mu kwivuza, kuboneza urubyaro, isuku n’ibindi. By’umwihariko turashimira ubwitange bw’Intore zo ku Rugerero.
Mu mitangire myiza ya serivisi turashimira cyane Intore z’abayobozi b’inzego z’ibanze.
Reka dushimire Leta y’Ubumwe bw’Anyarwanda yo yatekereje kugarura Itorero ry’Igihugu nk’umuti uzihutisha guhindura imyumvire hagamijwe kwihutisha iterambere. Ntitwasoza tudashimiye abafatanyabikorwa batandukanye, inzego z’umutekano, abatoza, n’abandi bose ku nkunga baduteye yaba iyi ibitekerezo cyangwa iyibikoresho yatumye dushobora gushyira mu bikorwa uko bikwiye gahunda y’Itorero ry’igihugu.Turashimira kandi intore zose uruhare zagaragaje mu kwihutisha iterambere, by’umwihariko turashimira komite z’intore uruhare rwazo muguhuza ibikorwa.


text:
Ubusanzwe iyo abantu batangiza amatorero, baba bibanda ku ntego imwe nyamukru yo kubwiriza abantu ubutumwa bubakura amu byaha. Yewe mu bihe byashize ho byari binagoye kubwira abantu ko umubiri nawo uba ukeneye kwitabwaho. Ibi ni nabyo byakundaga kugarukwaho mu bihe by’ivugabutumwa bitandukanye, aho uwabwirizaga yibandaga ku kubwira abantu ko bakwiye kuva mu byaha bakajya mu ijuru. Nta nubwo abavuga ibi batinyaga kwereka abantu ko iby’isi ntacyo bimaze, ahubwo icyo Imana ishaka ku bantu ari ukureka ibyaha gusa bakazajya mu ijuru cyane ko ntacyo bazajayanayo.
Hari n’abasobanuraga imwe mu mirongo ya Bibiliya nk’aho ivuga ko hahirwa abakene, bakabwira abandi ko no kujya mu ijuru ukize bigoye. Ibi byose ariko umuzi wabyo ni ubumenyi buke no kudasobakunirwa, ubutumwa nyabwo bwuzuye bukwiye kubwirizwa abantu. Ese koko umuntu akeneye kubwirizwa gusa ibijyanye n’Umwuka? Keretse abaye ari wo umugize wonyine. Niba umuntu agizwe n’Umwuka, umubiri n’ubugingo, ibi bice byose bikwiye kugerwaho n’ubutumwa, umuntu akaba akize hose kugira ngo abe yuzuye koko.
Icyakora iyi myumvire imaze guhinduka ku rwego rufatika kuburyo, hari n’ibikorwa bitandukanye bigenda bikorwa n’amatorero bigamije guteza imbere imibereho myiza yabo mu buzima busanzwe.
Mu kiganiro Umuyobozi w’Umuryango w’ivugabutumwa Africa Harvest Mission, akaba ari nawe uyobora itorero Calvary Temple yagiranye na Ubugingo.com, yongeye gushimangira ko kuba umuntu agizwe n’umubiri, ubugingo n’umwuka, ibi byose biba bikwiye kwitabwaho kugira ngo ubutumwa bubwirizwa abantu bube bwuzuye neza.
Kuri we asanga kuba ibi byose bigize umuntu, iyo kimwe kigize ikibazo bigira ingaruka ku kindi gice cy’ubuzima. Ati ‘’Umuntu w’umwuka cyangwa w’imbere atuye mu mubiri, iyo umubiri ubangamiwe byafegitinga (bigira ingaruka) ku buzima bw’umwuka, iyo ubuzima bw’umwuka nabwo burwaye byafegitinga umubiri.’’
Pasteri Patrick avuga utakwemeza ko umuntu yuzuye mu gihe ibyo bice byose by’umubiri bititabwaho neza.
Iyo ngo niyo mpamvu umuryango Africa Harvest Mission, wahisemo iyi ntego yo kwita no kubuzima busanzwe nk’uko Imana yabimuhaye mu iyerekwa, ajya kuwutangiza.
Yifashishije urugero kuri Kristo, avuga ko nawe ubwe yabwirizaga abantu ubutumwa bwiza agamije kubakiza ibyaha ngo avure umuntu w’imbere, ariko kandi ko yagiraga igihe cyo kugaburira abantu kuko yitaga no ku mubiri ( umuntu w’inyuma). Ati ‘’ Iyo utwaye ubutumwa nk’umuntu urondora ibyaha gusa ni byiza , ariko uba ufashe igice kimwe cy’umuntu ukakitaho cyane, ikindi ntukiteho, icyo gihe uba ufite ubutumwa bufite icyo bubura kuri jyewe, eeh, ahubwo kuringaniza nibyo byiza,umwuka ukamugenera ibyo Imana yamugeneye n’umubiri ukawugenera ibyo Imana yawugeneye.’’
Itorero Calvary Temple niryo kugeza ubu rikurikirana ubuzima bw’Umwuka, naho umuryango Africa Harvest Mission rikagira irindi shami rikurikirana ubuzima busanzwe ari naryo rikurikirana ibindi bikorwa bitandukanye bibafasha kuba umuntu w’inyuma nk’uko baharanira kubaka ubuzima bw’umwuka.


text:
INGINGO YO KU GIFUBIKO
Abahamya ba Yehova ni bantu ki?
“Mike ni Umuhamya wa Yehova. Nubwo twari tumaze imyaka myinshi tuziranye, idini rye ryari ryaranshobeye. Naribazaga nti ‘Yehova uwo ni nde? Ese kuki aba bantu batizihiza iminsi mikuru? Buri ya se ririya dini Mike yarikundiye iki?’ ”
—Becky, Kaliforuniya muri Amerika.
“Igihe Abahamya ba Yehova batangiraga kwigisha Bibiliya abaturanyi banjye, naribajije nti ‘Abahamya ba Yehova ni bantu ki?’ Bwari ubwa mbere nari numvise iryo dini!”
—Zenon, Ontariyo muri Kanada.
“Jye n’umugore wanjye twatekerezaga ko Abahamya ba Yehova bazaga iwacu kutwigisha, bitwaje ko tutagiraga idini. Twaribazaga tuti ‘ese niba amadini akomeye yarananiwe kuduhindura, akadini k’inzaduka nk’aka ni ko kabishobora?’ ”
—Kent, Washingitoni muri Amerika.
“Mvugishije ukuri, Abahamya ba Yehova sinari mbazi, kandi sinari nzi ibyo bizera.”
—Cecilie, Esbjerg muri Danimarike.
Ushobora kuba warigeze kubona Abahamya ba Yehova babwiriza ku nzu n’inzu, cyangwa ahantu hakunda guhurira abantu benshi. Nanone ushobora kuba warababonye baha abantu ibitabo cyangwa se babigisha Bibiliya. Birashoboka nanone ko bigeze kuguha iyi gazeti urimo usoma. Nyamara ushobora kuba ucyibaza uti “Abahamya ba Yehova ni bantu ki?” Ushobora kuba utekereza ko bameze nk’uko abantu tumaze kuvuga bababonaga.
None se niba hari ibibazo ujya wibaza ku Bahamya ba Yehova, kandi hakaba hari ibyo wifuza kumenya ku birebana na bo, ibisubizo wabikura he? Wamenya ute ibyo Abahamya ba Yehova bizera? Amafaranga bakoresha mu murimo wabo wo kubwiriza no kubaka amazu basengeremo bayakura he? Kuki basura abantu mu ngo zabo cyangwa bakabasanga ahantu hahurira abantu benshi?
Cecilie yagize ati “nasomye inyandiko nyinshi zivuga iby’Abahamya kuri interineti, numva ibihuha babavugaho n’ukuntu babagirira urwikekwe. Ibyo byatumye mbona Abahamya ba Yehova uko batari.” Icyakora nyuma yaho yaje kuganira na bo bamusubiza ibibazo byose yibazaga kandi yaranyuzwe.
Ese wifuza kubona ibisubizo by’ukuri by’ibibazo wibaza ku Bahamya ba Yehova? Niba ubyifuza, ushobora kubyibariza Abahamya ba Yehova, ari na bo banditsi b’iyi gazeti (Imigani 14:15). Twiringiye ko ingingo zikurikira ziri bugufashe kumenya abo turi bo, ibyo twizera n’ibirebana n’umurimo dukora.


text:
Kugira ngo ugere ku ntambwe yo gukira ibyo bikomere uba waratewe n’ibyo wanyuzemo hari intambwe enye ukeneye gutera
1. Kwakira ibyakubayeho : aha rero niho kugira icyunamo bifashiriza umutima ukomeretse kuko icyunamo ari urugendo umuntu akore rukamufasha kwakira ibyamubaye ndetse bikamufasha gutangira ubuzima bushya
2. Kubisohora muri wowe : Kuvuga ibyakubayeho, kubyandika, gutanga ubuhamya ndetse no kurira bifasha umuntu kugera kugukira. Aha rero niho nkunda kwigisha ko igisubizo cy’umuntu urira atari ukumucecekesha cyangwa kumwita ko afite intege nkeya ahubwo aba asohora ibyo bimurimo byamubayeho. Hari igihe rero usanga umuco n’imiterere y’abantu bigira uruhare rukomeye mu gutuma umuntu adasohora ibimurimo : Urugero nk’amwe mu mazina twita abana bacu : Mbakuriyemo, Renzaho, Ndimubanzi, Shinjagarushira, amarira y’umugabo atemba ajya mu nda, gushirira muri nyagasani ( aha nkunda kuvuga ko muri nyagasani tutahashirira ahubwo tuhakirira) n’ibindi.
3. Kwikoreza Yesu Kristo imibabaro yawe : Ikibazo gikomerera umuntu ufite agahinda cyangwa wakomeretse ashobora guhura nacyo ni ukwibaza ati : Ariko ubundi ni nde nabwira ibyo nanyuzemo ko ntawakumva uko nababaye ? Kandi koko iki ni imbogamizi ikomeye igihe usohora ibyawe ukabibwira umuntu utabyumva
Aha rero niho mbonera ko Umusaraba wa Yesu ari igisubizo ku banyarwanda ! Kuko Yesu yanyuze mu mibabaro kugira ngo abanyamibabaro bizere ko niyo haba ari nta wundi wabumva ariko Yesu we yabumva kuko yababaye bihagije. Dore imibabaro 7 Yesu yanyuzemo
• Umubabaro watewe n’uko Yavutse ( Luka 2 :1-5)
• Umubabaro watewe n’ubwicanyi bwateguwe akivuka kugira ngo yicwe( Matayo 2 :16)
• Umubabaro watewe n’ubuhunzi( Matayo 2 :13-15)
• Umubabaro watewe no gutereranywa n’inshuti ( Luka 22 : 54-62)
• Umubabaro watewe no kubeshyerwa ibinyoma (Luka 23 : 13-24)
• Umubabaro watewe no kuvugirizwa induru ku karubanda ( Luka 23 :21)
• Umubabaro watewe no kwicwa nabi urupfu rw’agashinyaguro harimo kwambikwa ubusa, gushinyagurira umubiri igihe bamuteraga icumu mu rubavu, gucirwa amacandwe n’ibindi( Luka 23 :36-49)
Ibi byose Yesu Kristo yabinyuzemo kugira ngo njyewe nawe twizere ko yakumva imibabaro yacu.
4. Guhitamo gutangira ubuzima bushya : Iyi ntambwe ni iya ngombwa iyo umaze kwikoreza Yesu Kristo umubabaro wawe, ugomba gutera intambwe yo guhitamo gutangira ubuzima bushya. Buri gukira intimba zo mu mutima nawe ubigiramo uruhare igihe ufashe icyemezo cyo kongera kubaho. Erega haracyari ibyiringiro muvandimwe !
Mwene data, ndagirije kuri ubu butumwa Yesu Kristo agufitiye mu Byahishuwe 3 :20 Yesu aravuga ati : Dore mpagaze ku rugi ndakomanga, umuntu niyumva ijwi ryajye agakigura nzinjira iwe dusangire. Yesu Kristo arashaka gusangira nawe ubuzima bwawe bwose, Ibyaha byawe ukabibarirwa kandi akomora ibikomere byose watewe n’ibyo wanyuzemo.
Sengana najye iri sengesho:
Mwami Yesu, ndagushimiye ko wapfiriye ku musaraba uzira ibyaha byajye, ndagushimiye kandi ko kuri uwo musaraba ariho turuhukira intimba n’agahinda. Uyu munsi Yesu ndakwizeye winjire muri jye umbere Umwami n’Umukiza w’ubugingo bwajye, umbabarire ibyaha byajye byose kandi womore intimba n’ibikomere byajye byose .
Ni mu izina rya Yesu Kristo mbisabye nizeye Amen.
Muvandimwe kuva uyu mwanya wizere ko ubabariwe ibyaha byawe kandi ko utangiye urugendo rushya rw’ubuzima bwawe. Shaka ahantu hari itorero ryizera Kristo bugufi bwawe ujye ufatanya nabo mu materaniro kandi ujye usoma Bibiliya buri munsi.
Imana iguhe umugisha
Ubu butumwa bwateguwe n’umuvugabutumwa Kwizera Emmanuel emakwi@yahoo.fr 078 856 86 88


text:
Ubwo bari ku rubyiniro abagize itsinda rya Urban Boys batangiye kuririmba indirimbo bakoze cyera bakiri kumwe ari batatu, aha iyo igitero cya Safi Madiba cyageragaho Nizzo cyangwa Humble G bafataga micro bakayihereza umwe mu bafana bahisemo akazamuka ku rubyiniro akaririmba, igitero cya Safi Madiba cyarangira bakamwaka mikoro bakamusubiza mu byicaro bye bagakomeza igitaramo.
Ubwo Inyarwanda.com yifuzaga kumenya byinshi kuri iki gikorwa n'icyo gisibanuye kuri Urban Boys, Humble G umwe mu bagize itsinda rya Urban Boys twamubajije uko bakiriye igitaramo cyabo cya mbere kimwe nuko babonye abafana babakiriye, adusubiza agira ati “Abafana batwakiriye neza urukundo rwabo twararubonaga batweretse urukundo rukubye kabiri urwo batwerekaga mbere ni ibintu byadushimishije mu gitaramo cyacu cya mbere.”
Abajijwe icyo bisobanuye kuba iyo igitero cya Safi Madiba kigezweho baha mikoro umufana akaba ariwe ukiririmba, Humble yagize ati”Ni ibintu twatekerejeho, nubwo turi babiri ariko twahoze turi batatu, nyuma yuko Safi Madiba agiye abafana batweretse urukundo bituma duhita twiyemeza kubinjiza mu itsinda bakaba aba gatatu bityo niba warabibonye abafana nibo bazibaga icyuho cya mugenzi wacu wagiye kandi ngira ngo ntibyagenze nabi.”
Uyu musore uri hagati bamukuraga mu bafana akaza kuririmba ibitero bya Safi Madiba
Humble G yatangaje ko bafashe icyemezo nk'iki mu rwego rwo guha abafana babo icyubahiro no kubereka ko kuri ubu ari aba gatatu mu itsinda rya Urban Boys kandi banabashimira urukundo batahwemye kubereka kuva itsinda ryatangira kuzamo ibibazo.
UMVA HANO INDIRIMBO NSHYA YA URBAN BOYS ‘MPFUMBATA’


text:
dore noneho agakino tugiye kwikinira urajya wandika ikintu cyakokamye mubuzima bwawe kuburyo ugitekereza burigihe kandi iyo ugikora ubawumva wagezeyo ntakindi usigaje reka mbyandike mucyongereza nibwo binyorohera twagiye FRIENDS,DRUGS,ALCOHOL,FAMILY,CAR DRIFTING,SHOPPING,SLEEPING,SOME ONE SPECIAL,SE//.X,CHATTING ON FCBK,PORKN,FOOD,SWAG ADDING GAMEZ,T V,CELL PHONE,WORK ,FOOT BALL,MUSIC ,WEARING ,AND OTHERS I FORGET COMMENT UR ADDICTION LET GO hanyuma abahuza bamenyane bajye bagirana inama
Agakino:urajya wandika ikintu cyakokamye mubuzima bwawe
Shyiraho Igitekerezo!
Subscribe to: Post Comments (Atom)


text:
Guverineri Gatabazi na Mufulukye beretswe ko gukorera abaturage nta kujenjeka
Guverineri Gatabazi Jean Marie Vianney na Guverineri Mufulukye Fred barahamagarirwa kuzamura iterambere ry’intara bagiye kuyobora bibanda ku mibereho myiza y’abaturage.
Babisabwe mu muhango w’ihererekanya bubasha hagati yabo n’abo basimbuye, wabaye ku wa kane tariki ya 14 Nzeli 2017.
Ubwo Guverineri w’Intara y’Amajyaruguru, Gatabazi yahererekanyaga ububasha na Musabyimana Jean Claude yasimbuye, yaretswe ko kuba Intara y’Amajyaruguru ifite abaturage bazi gukora agomba kubishingiraho akarushaho kuzamura iyo ntara.
Minisitiri w’ubutegetesi bw’igihugu, Francis Kaboneka yabwiye Guverineri Gatabazi ko imirimo yakoraga ari Umudepite itandukanye n’iyo kuba Guverineri.
Agira ati “Mu nshingano nshya wabonye zitandukanye n’izo wari umaze kutubwira umazemo imyaka 13, ubu wahinduye isura.
Ubu wagiye mu ishyirwa mu bikorwa, ubundi wajyaga ubaza abandi ibitagenda ariko ubu ni wowe ugiye kubishyira mu bikorwa.”
Yakomeje amubwira ko agomba kuzamura Intara y’Amajyaruguru agendeye ku butaka bw’aho bwiza n’ikirere gihoramo imvura no kuba ari ahantu hakorerwa ubukerarugendo.
Guverineri Gatabazi yizeje Minisitiri Kaboneka ko inshingano yashinzwe azazisohoza uko bikwiye.
Agira ati “Ikosa nagira njyewe niyiziho ni ugukora. Nimwumva ari ikosa ubwo muzabimbwire.
Ikindi niyiziho ni ukutarambirwa kandi ni ugufata umwanya wanjye nkawugenera igihugu cyanjye numva nzabikomeza gutyo ndabibijeje.”
Ubwo uwo muhango waberaga i Musanze, i Rwamagana naho hari umuhango nk’uwo w’ihererekanya bubasha hagati ya Guverineri Mufulukye na Kazaire Judith asibumbuye.
Muri uwo muhango Guverineri w’Intara y’Iburasirazuba, Mufulukye yeretswe ko Intara y’Iburasirazuba ari ikigega cy’igihugu mu bijyanye n’ubuhinzi ngo ni ngombwa gukomeza kubuzamura.
Dr. Mukabaramba Alvera, umunyamabanga wa Leta muri Minisiteri y’ubutegetsi bw’Igihugu wari witabiriye uwo muhango, yamubwiye ko agomba guhangana n’ikibazo cy’izuba rikunze kwibasira iyo ntara.
Yamweretse ko gahunda yo kuvomerera igomba kugera ku bahinzi benshi bityo amapfa ntazongere kubibasira.
Guverineri Mufulukye yavuze ko inshingano yahawe azazigeraho afatanije n’inzindi nzego zitandukanye zikorera mu Ntara y’Iburasirazuba.
Agira ati “Nsanzwe nzi Intara y’Iburasirazuba n’ibyo ngomba gukemura niyo mpamvu tuzabifatanya byose bikagenda neza.”
Yakomeje kandi asaba itangazamakuru kumufasha rimwereka ahari akarengane kugira ngo karangire byihuse.


text:
by www.igihe.info
Abantu benshi bakunda kuvuga ko ibyiyumviro byo kubaho ubuzima bwiza abimaranye igihe kirekire. Mu myaka y’amabyiruka benshi bagira inzozi zitandukanye ariko biganisha ku mibeeho myiza ijyanye no kuba abakire bakagwiza amafaranga, kugura imodoka, kubaka, gutunga umuryango, gukunda no gukundwa n’ibindi.
Umwanditsi witwa Elbert Hubbard yagize ati “Umunyabukorikori akora igihangano cyiza binyuze mu gukuraho udace duce tw’urubaho abaza tudakenewe.” Kuri we kureka umuntu adakeneye ni byo bituma abasha kubaho ubuzima.
Nk’uko tubikesha goweloveit.info hari urutonde rw’inama icyenda zafasha umuntu kubaho yishimye kuko zerekana ibyo umuntu akwiriye kureka cyangwa akagabanya kugira ngo agire impagarike nzima kabone n’iyo yaba atakigira ya mafaranga.
1. Reka kugora cyane ubuzima bwawe
Kugora ubuzima bisiga umuntu mu gihirahiro ndetse bugashyira amahiwe y’ubuzima bw’umuntu mu icuraburindi. Biba bigoye cyane guhanga udushya igihe uhorana amaniza mu buzima bwawe. Umufilosofe (philosophe) w’umushinwa, Confucius, yagize ati “Ubuzima buroroshye, ariko duharanira kubukomeza.”
2. Reka kwinaniza mu bitari ngombwa (gukabya mu byo ukora/ kurenza ubushobozi)
Si byiza guhora buri gihe uhuze, ukora ibintu bitakurimo, wiha inshingano zirenze ubushobozi bwawe utekereza ko zituma wongererwa agaciro n’icyizere. Ba uwo uri we. Ibi utabyitondeye bishobora gutwara ubuzima bwawe.
Umunaniro si ikiba ku muntu, ahubwo ni igisubizo cy’ibyabaye, iki gisubizo rero buri wese ashobora kugihitamo.
3. Reka kwicuza ku byo wakoze mu gihe cyashize, ibyo utakoze n’ibyo wabuze
Igihe cyashize cyaragiye, icy’ingenzi kuruta byose ni aho uri ubu n’aho wifuza kuba mu minsi izaza. Ibyo utagezeho mu hashize hawe byatumye ubaho uko ubayeho ubu n’uko uzabaho. Bizirikane, bigire icyo bikwigisha ariko ntuherenwe n’ahashize ahubwo utegure ahazaza.
Umuhanga mu kwandika ibitabo,Katherine Mansfield yagize ati “ Bigire intego y’ubuzima kutigera wicuza cyangwa ngo urebe inyuma. Kwicuza ni ugutakaza ingufu, ushobora kwiyubakira kuri zo; gusa ni byiza kugira agahinda”
4. Ntukavuge ko nta mwanya ufite
Niba ugomba kuba uri kumwe n’inshuti, gusura nyokowanyu, kureba izuba rirasa, kujya mu kiruhuko, gusinzira neza, kujya gushyingura, ntukigere uvuga ko nta mwanya. Kuvuga ko nta mwanya bishobora gutuma ubura byinshi byiza mu buzima bwawe.
Umwanditsi Lao Tzu yagize ati “Igihe cyashyizweho n’abantu, kuvuga ko nta mwanya ni kimwe no kuvuga ngo sinshaka.”
5. Reka gutinya ahazaza, gutinya gukora amakosa, gutinya gukurikira inzozi zawe cyangwa impinduka
Ubwoba bushobora gutuma utava aho uri, ntihagire ikintu gishya wunguka mu buzima bwawe. Gerageza kwirekura wiyime ubwoba, uhore uharanira kubaho utera imbere.
“Ubwoba ni imbaraga zikomeye zituma abantu batagera ku byo bashaka mu buzima.”
6. Hagarikika imvugo igira iti “Nzaba mbikora”
N’iyo byaba bigusaba kwiga guteka, kwiga urundi rurimi, gusubira muri Kaminuza, gukurikira indoto zawe, kwandika igitabo, gukina filimi, kujya mu mahanga, n’ibindi. Reba icy’ingenzi hanyuma ugitegure kandi ugikore. Abahanga mu by’imitekerereze bavuga ko kutigirira icyizere bituma utabasha kugera ku ndoto zawe.
7. Ntugashakire ibyishimo byawe mu bandi, ni wowe bikwiye guturukamo
Iyo wiringiye ko abandi ari bo bazatuma ugira ibyishimo, ibyo bigaragaza ko nta cyizere wowe ubwawe wifitiye. Ni ikintu kibi cyane, abantu bagomba kwiyumvisha ko kuba hamwe n’abantu dukunda bidatuma twishima; aha ni ho ihurizo rw’ibyishimo by’abantu riri. Ubutumwa buroroshye, wowe ubwawe ni wowe ushobora kwiha ibyishimo. Ni ngombwa guhora uzi icyo wifuza.
8. Ntukagereranye ubuzima bwawe n’ubw’abandi, bishobora gutuma wumva ntacyo umaze
Niba wajyaga wigereranya n’abandi, bihagarike utangire gukora ibintu bikubaka, kwiyizera nibyo bya mbere.
“Kwigereranya n’abandi ni urupfu rw’umunezero.”
9. Hagarika guhora utegereje igihe nyacyo
Ntukigere na rimwe utegereza igihe nyacyo kugira ngo ugire icyo ukora, ugire icyo uhindura, uve mu kazi ujye mu kandi, cyangwa ngo utangire gukurikira indoto. Nutegereza ko igihe nyacyo kigera, imyaka n’imyaniko izashira, uzarinda upfa utaragera ku byishimo. Wikwigera uhitamo gutegereza ni bwo uzagera ku buzima bwiza wifuza.


text:
Umuhanzikazi akaba n’Umunyarwenya Lies Lefever ufite inkomoko mu Rwanda yitabye Imana azize urupfu rutunguranye mu ijoro ryo kuwa Gatatu rishyira kuwa Kane tariki ya 11 Mutarama 2018.
RTL [Radio Télé Luxembourg] yatangaje ko Lies Lefever yitabye Imana azize urupfu rutunguranye, bamusanze yaguye mu gikoni mu rugo rwe rwari ruherereye ahitwa Asse mu gace ka Flandre mu Bubiligi.
Lies usanzwe ufite ubumuga bwo kutabona yitabye Imana afite imyaka 37, akaba yasize umugabo n’abana babiri, abaganga batangaje ko uyu mugore nta ndwara nimwe yari arwaye, ahubwo ngo urupfu rwe rwaturutse ku kibazo cy’intege nke yagize maze agahita agwa hasi.
Lies Lefever yatangiye kumenyekana muri 2009 dore ko yakundaga kwitabira ibitaramo by’umwanditsi ndetse yanagaragaye mu biganiro bya televiziyo bitandukanye, si ibyo gusa kandi kuko uyu mugore yiyamamaje mu matora ya 2014 mu gice cy’abafurama ariko ntiyabasha gutsinda.


text:
Umuvandimwe ati: “Ese umugore utwite aba agomba gutangira kujya kwa Muganga ryari kwipimisha?”
REKA TUREBE IMPAMVU UMUGORE UTWITE ABA AGOMBA KUJYA KWA MUGANGA NDETSE N’IGIHE ABA AGOMBA KUJYAYO
Hari impamvu nyinshi, ku nshuro umubyeyi agomba kujya kwa muganga n’icyo aba agiye gukorayo.
Umubyeyi aba agomba kujya kwa muganga byibura inshuro 3 mu gihe cy’amezi 9, ni ukuvuga inshuro 1 muri buri gihembwe kigizwe n’amezi 3.
Igihembwe cya mbere gihera umugore agisama kugera ku mezi 3,
umugore aba agomba kujya kwa muganga kugira ngo harebwe niba umwana ari mu mura neza, kandi hanarebwe itariki umubyeyi azabyariraho.
Akenshi ibisubizo byafashwe muri iki gihe ntibikunda kubaho ko byibeshya.
Ikindi kandi ni uko ahabwa inama z’uko agomba kwitwara haba mu myifatire no mu mirire.
Igihembwe cya 2 gihera kuva inda ifite amezi 4 kugera kuri 6,
Muri iki gihembwe cya kabiri, umubyeyi akaba asuzumwa indwara zitandukanye harimo nka HIV/AIDS, umuvuduko w’amaraso, diabete, ndetse agahabwa ibisobanuro by’impinduka ziba zimaze kugaragara ku mubiri we.
Igihembwe cya 3, gitangira ku mezi 7 kugeza ku 9,
Igihembwe cya gatatu na cyo ni ingenzi cyane kuko umugore afatwa ibizami bigamije kureba uburyo azabyaramo, niba azabagwa cyangwa se niba azabyara neza.
“Aha harebwa niba umwana acuramye, ubugari bw’amatako, n’ibindi.
Hatangwa kandi inama za nyuma yo kubyara, uburyo bwo gutegurira umwana ugiye kuvuka, niba azonswa cyangwa se agahabwa amata kubera impamvu runaka.”
Amabwiriza yo kwa muganga avuga ko umubyeyi wese utwite aba agomba kugera kwa muganga byibura izo nshuro mbere y’uko abyara,
kuko bimwongerera amahirwe yo kubyara umwana ufite ubuzima buzira umuze, na we ubwe akagira Ubuzima buzima bw’umubyeyi wizihiye urugo rwe!
Niba hari ubundi busobanuro mukeneye twiteguye kubafasha. Murakoze!
Reposted & Dr. P. Mupenzi Mwiza
Group Ubuzima-Ubuvuzi-Inama
.


text:
Nyabihu: Bane mu bafatanyabikorwa bashimiwe ku mugaragaro
President w’ihuriro ry’abafatanyabikorwa asanga igikorwa cyo gushimira abitwaye neza kizagira umumaro
Abafatanyabikorwa bane ba mbere bitwaye neza,muri 26 bakoreye mu karere ka Nyabihu mu mwaka wa 2014-2015 bashimiwe mu ruhame.
ASEF,uwa mbere yahawe umudari na certificat
Bikaba byaragarutsweho ubwo hagaragazwaga ibyavuye mu mihigo y’umwaka wa 2014-2015 muri uku kwezi kwa Nzeri 2015.
Abayobozi batandukanye banavuze ko abafatanyabikorwa bafite uruhare rukomeye mu idindira cyangwa mu kweswa neza kw’imihigo mu karere.
ASEF,Hendicap International,Delagua na Caritas Rwanda bakaba barabaye abafatanyabikorwa beza b’akarere bagaragaje imihigo y’ibyo bazakora kandi bagaharanira kubigeraho ku gihe.
Umuyobozi w’akarere ka Nyabihu Twahirwa Abdoulatif,yashimiye aba bafatanyabikorwa ku mikoranire myiza  bagaragaje bahabwa imidari y’ishimwe ku babaye aba mbere ndetse na certificat.
Asaba n’abandi kubigiraho kugira ngo akarere kajye kesa imihigo yako ku gihe irimo n’iba yarahizwe hagendewe ku bikorwa abafatanyabikorwa.
Bagiruwigize Emmanuel,Perezida w’ihuriro ry’abafatanyabikorwa i Nyabihu avuga ko uko abafatanyabikorwa bakoze ibyo biyemeje bigira ingaruka mbi cyangwa nziza ku mihigo y’akarere kuko hari iyo baba bafitemo uruhare.
Yagize ati“kiriya gikorwa cyo gushimira abafatanyabikorwa bitwaye neza ni cyiza kuko biriya bihembo byatanzwe byashingiye ku mufatanyabikorwa wateguye imihigo,akayirangiza,akayishyira mu bikorwa muri cya gihe cyagenwe.â€
Ati“ni urugero rwiza rero kugira ngo n’undi nawe avuge ati,n’ubundi ibikorwa byanjye ko nari nabiteguye kandi nkanabikora,ubutaha reka nzabikore kandi mbikore ku gihe.
Nibikorwa ku gihe bizatuma tutadindiza imihigo y’akarere kuko mu mihigo y’akarere hari iyo natwe tuba dufitemo uruhare.Turamutse rero tugenze bucye,ubwo tudindiza no ku rwego rw’akarere.
Isomo ririmo ni ukugirango abantu babashe gushyira mu bikorwa igenamigambi ryabo kandi mu gihe cyagenwe.â€
Muri 2015-2016 muri Nyabihu habarirwa abafatanyabikorwa 28 bashobora kwiyongera.
Muri bo icumi bamaze kugaragaza ingengo y’imari yabo ingana na miliyari 1 na miliyoni 216.
Bane ba mbere barashimiwe
Bitewe n’uruhare abafatanyabikorwa bagira mu mihigo,bakaba basabwa kujya barushaho gukorera ibikorwa byabo ku mihigo no ku gihe ngo bitadindiza akarere.


text:
Rwanda : Abanyarwanda barashishikarizwa kugira umuco wo gusoma
Hamwe mu masomero y’amashuri ibitabo babibika mu makarito N’ubwo u Rwanda rugaragaza intambwe rumaze gutera mu guteza imbere uburezi haba mukorohereza abana kwiga amashuri abanza n’ayisumbuye More...
Gatsibo urubyiruko rwitabiriye itorero rwize umuco, gukunda igihugu n’imyitwarire
Urubyiruko rurangije amashuri yisumbuye mu karere ka Gatsibo rwishimira kuba rwarateguriwe itorero kuko rwashoboye kwiga indangagaciro z’umunyarwanda kandi rukamenya icyo rusabwa nk’abanyagihugu.  Nk’uko More...


text:
Ibihumyo, imegeri, n’ibindi biri mu bwoko bumwe na byo byahoze ari ikizira mu muco w’Abanyarwanda, ngo kubirya byacaga inka mu rugo, ku buryo n’ubu hari bamwe bakibiziririza.
Kuri ubu, ibihumyo bibarirwa mu mboga zihingwa hagamijwe ubucuruzi, nubwo bamwe mu babihinga n’ababitunganya bahamya ko hakiri inzira ndende mu kumvisha Abanyarwanda akamaro k’ibihumyo.
“Reka ntibyangerera iwanjye…ibihumyo mu muco ntibiribwa n’abantu bazima, ni iby’abana kandi na bo babiriraga ku gasozi. Iyo bigeze mu rugo bimara inka.”
Ibi byatangajwe na Mukamuziga Anastasie, wari ugeze ahamurikirwa ibikorwa bitandukanye bikorerwa mu Rwanda, harimo n’ibyo guhinga ibihumyo no kubitunganya.
Benshi mu bantu bakuru cyangwa se abakiri bato baganirizwa n’ababyeyi babo baziririza ibihumyo.
Antoine Niyigena ushinzwe umusaruro mu kigo Imanzi gihinga kikanatunganya ibihumyo gikorera mu karere ka Kamonyi, yemeza ko bagihura n’imbogamizi z’akato kahabwaga ibihumyo mu muco nyarwanda.
“Duhinga ibihumyo, tukabitunganya tukanabigeza ku isoko, ariko kuri ibyo twongeraho no gukora ubukangurambaga kugira ngo tubeshyuze ikinyoma ko ibihumyo byica inka.”
Usibye guhinga ibihumyo, ikigo Imanzi kinatunganya umurama, kikawuha abaturage, hanyuma bamara kweza bakakigurisha umusaruro ugatunganywa.
“Ibyo kwica inka ni ibinyoma…izo muri Belgique se cyangwa ahandi ko zidapfa kandi borora bakanahinga ibihumyo? Ni ibinyoma bidafite aho bishingiye,” nk’uko bisobanurwa na Niyigena.
Ibihumyo bishobora kuribwa bigisarurwa, bishobora kuribwa byumye cyangwa se byakozwemo ifu.
Mu Rwanda hari hamenyerewe ibihumyo byimeza, ariko uko iterambere ryiyongera, ni na ko ubuhinzi bwabyo bugenda bwitabirwa, hakanaboneka uburyo bwo kubitunganya kugira ngo bibikwe igihe kinini.
Ibihumyo ngo bigira intungamubiri nyinshi mu mubiri w’umuntu. Ibihumyo bigira imyunyu ngugu ifasha umubiri gukomeza ubudahangarwa bwawo.
Umunyu ngugu wa Potassium wiganje mu bihumyo ngo ugabanya umuvuduko mwishi w’amaraso, ukanabungabunga umuvuduko usanzwe wayo.
Nk’uko bitangazwa na sante.lefigaro.fr, ibihumyo bigizwe na 90% by’amazi, bikaba bituma igogora rigenda neza.
Ngo ugereranyije n’izindi mboga, ibihumyo ni zo mboga zifite urugero ruri hejuru rwa protein, kuko bigira hagati ya 2,1 na 3,3% aho kuba hagati ya 1 na na 2% nk’izindi mboga.
Ibihumyo kandi bigira vitamini B zitandukanye, zigira uruhare mu gufasha imitsi y’ubwonko gukora neza, ndetse n’ubuzima bwiza bw’uruhu.
Ibihumyo kandi bigira ibyitwa selenium bifasha mu gukora imisemburo ifasha mu igogora ry’ibiryo.
Niyigena, ashishikariza abandi bashaka kwinjira mu buhinzi bw’ibihumyo kutagira ubwoba, ngo kuko iyo ubikoze ubikunze kandi ukita ku bisabwa byose ubona inyungu nyinshi.
Anakangurira Abanyarwanda kwitabira kurya ibihumyo kuko birimo byinshi umubiri ukeneye kugira ngo barusheho kugira ubuzima bwiza.


text:
IBIBAZO URUBYIRUKO RWIBAZA
Ese ngeze igihe cy’irambagiza?
Kurambagiza bisobanura iki?
Ukunze gusohokana n’umuntu mudahuje igitsina. Ese ubwo murarambagizanya?
Hari umuntu mudahuje igitsina wumva ukunze kandi na we ni uko. Mwohererezanya ubutumwa bugufi incuro nyinshi ku munsi cyangwa mukavugana kuri telefoni. Ese icyo gihe muba murambagizanya?
Buri gihe iyo uri kumwe n’incuti zawe, hari umuntu mudahuje igitsina muhita mwicarana. Ese ubwo murarambagizanya?
Gusubiza ikibazo cya mbere bishobora kuba bitakugoye. Ariko mbere yo gusubiza ikibazo cya kabiri n’icya gatatu, ushobora kuba wabanje kwitonda. Mu by’ukuri, kurambagiza bisobanura iki?
Kurambagiza ni ukugirana imishyikirano n’umuntu mudahuje igitsina, akaba ari we wibandaho mu buryo bwihariye kandi na we akabigenza atyo.
Ubwo rero, igisubizo cya bya bibazo uko ari bitatu ni yego. Iyo wowe n’undi muntu mudahuje igitsina mufitanye ubucuti bwihariye, byaba mu ibanga cyangwa ku mugaragaro, kandi mukaganira buri gihe, haba kuri telefoni cyangwa imbonankubone, ubwo muba murambagizanya.
Ni iyihe ntego yo kurambagiza?
Kurambagiza byagombye kuba bifite intego nziza bigamije. Byagombye gufasha umusore n’umukobwa kureba niba bashobora kuzabana.
Icyakora, hari abo mu rungano rwawe bashobora kudaha agaciro ibyo kurambagiza. Bashobora gushimishwa no kugirana ubucuti n’umuntu badahuje igitsina, ariko nta ntego bafite yo gushakana na we. Hari n’abashobora kugira incuti nk’iyo bagamije gusa kugaragaza ko hari icyo bagezeho, cyangwa bakumva ko iyo ncuti yabo ari nk’ikintu bakwiratana mu bandi kugira ngo bakunde bemerwe.
Icyakora, akenshi ubucuti nk’ubwo budafite ikintu gifatika bushingiyeho ntiburamba. Umukobwa witwa Heather yaravuze ati “abenshi mu bakiri bato bagirana ubucuti, bashwana hataranashira icyumweru kimwe cyangwa bibiri. Ibyo bituma bumva ko ubucuti ugiranye n’uwo mudahuje igitsina butagomba kuramba. Ibyo rero bibategurira kuzatana, aho kubategurira kuzagira urugo rwiza.”
Mu by’ukuri iyo urambagizanya n’umuntu, bituma ari wowe yerekezaho umutima. Ubwo rero, mwagombye kurambagizanya mufite intego zikwiriye.
Ngaho nawe tekereza: ese wakwifuza ko hagira ukinisha ibyiyumvo byawe nk’aho ari igikinisho cy’abana, akagirana nawe ubucuti bw’akanya gato, nyuma akakureka akigendera? Niba utabyifuza nawe ntukabikorere abandi. Bibiliya ivuga ko urukundo ‘rutitwara mu buryo buteye isoni.’
Umukobwa ukiri muto witwa Chelsea, yaravuze ati “hari igihe nibwira ko kurambagizanya byagombye kuba ari ukwishimisha gusa, ariko iyo umwe abihaye agaciro undi akumva ari ukwishimisha gusa, ntibiba bikiri ibyo gukina.”
Inama. Kugira ngo witegure igihe cy’irambagiza no gushaka, soma muri 2 Petero 1:
Ese ngeze igihe cyo kurambagiza?
Ese wumva abakiri bato batangira kurambagiza bafite imyaka ingahe?
Noneho, baza icyo kibazo umwe mu babyeyi bawe.
Ushobora gusanga igisubizo watanze gitandukanye n’icyo umubyeyi wawe. Icyakora ushobora no gusanga atari uko bimeze. Birashoboka ko uri umwe mu basore n’inkumi babaye baretse kurambagiza, kugeza igihe bazaba bakuze bihagije kandi biyizi neza.
Uko ni ko umukobwa witwa Danielle ufite imyaka 17, yahisemo kubigenza. Yaravuze ati “iyo nibutse uko natekerezaga mu myaka ibiri ishize, nsanga ibyo nifuzaga ku wo tuzashakana bitandukanye cyane n’ibyo mwifuzaho muri iki gihe. Mvugishije ukuri, nanjye ubwanjye ubu numva ntiyizeye ku buryo nafata uwo mwanzuro. Nyuma y’imyaka runaka, igihe nzaba numva ko nkuze mu bitekerezo, nzareba niba natangira kurambagizwa.”
Hari indi mpamvu yagombye gutuma uba uretse kurambagiza. Bibiliya ikoresha imvugo ngo “igihe cy’amabyiruka,” ishaka gusobanura igihe irari ry’ibitsina riba ari ryinshi, igihe umuntu arushaho kugira icyifuzo cyo gukunda uwo badahuje igitsina (1 Abakorinto 7:
Icyakora bagenzi bawe bo bashobora kuba batabibona batyo. Abenshi muri bo baba bifuza cyane kumva uko imibonano mpuzabitsina imera. Icyakora, ushobora kwikuramo imitekerereze nk’iyo, kandi ibyo ni byo usabwa (Abaroma 12:
Kuki nagombye kuba ndetse kurambagiza?
Guhatirwa kurambagiza utarageza igihe, ni kimwe no guhatirwa gukora ikizamini cy’isomo ugitangira kwiga. Ibyo ntibyaba bikwiriye rwose! Ukeneye igihe gihagije cyo kwiga iryo somo neza, kugira ngo witegure ibibazo uzabazwa mu kizamini.
Ibyo ni kimwe no kurambagiza.
Kurambagiza si ikintu cyoroshye. Ku bw’ibyo, mbere y’uko werekeza ibitekerezo ku muntu umwe gusa, ugomba gufata igihe ugasuzuma uko wagirana ubucuti n’umuntu, kuko ari iby’ingenzi cyane.
Nyuma nubona umuntu mukwiriye gushakana, uzaba ushobora kugirana na we ubucuti bukomeye. N’ubundi kandi, ishyingiranwa ryiza ni irihuje abantu babiri bafitanye ubucuti.
Nuba uretse kurambagiza, ntibizakubuza umudendezo. Ahubwo bizatuma urushaho kugira umudendezo, ‘wishimire ubusore bwawe’ (Umubwiriza 11:
Hagati aho, ushobora kujya ushyikirana n’abo mudahuje igitsina. Ni ubuhe buryo bwiza bwo kubikora? Mujye mushaka uko mwahurira ahantu hari abandi bantu, abakuze n’abandi b’ibitsina byombi. Umukobwa witwa Tammy yaravuze ati “biba byiza cyane iyo ubigenje utyo. Ni byiza kugira incuti nyinshi.” Uwitwa Monica na we arabyemeza. Yaravuze ati “guhurira hamwe muri benshi ni byiza rwose, kubera ko uhura n’abantu bafite imico itandukanye.”
Ku rundi ruhande, iyo ukunze umuntu umwe kandi utaragera igihe cyo gushaka, uba ushobora kuzahura n’ibibazo. Ni yo mpamvu ari byiza kwiha igihe gihagije. Koresha iyo myaka yo mu buzima bwawe witoza uko wagirana n’abandi ubucuti kandi ukabukomeza. Nyuma yaho nuhitamo kurambagiza, uzaba wiyizi neza kandi uzi n’icyo wifuza ku muntu muteganya kuzabana.


text:
Mbonyi ubusanzwe witwa Mbonyicyambu Israel ari mu bahanzi baririmba indirimbo z’Imana bavuga rikijyana mu Rwanda kubera ingaruka nziza agira ku bemera Imana n’abakiri inyuma y’agakingirizo Shitani yabateze bakaba imbata z’ibyaha.
Indirimbo ze zikundwa by’ikirenga n’abanyotewe ingoma y’ijuru ndetse zihabura abarushye kandi zivana benshi mu mwijima bagatera intambwe bajya mu mababa ya Nyagasani.
Ibi yabishimangiye mu kiganiro Israel Mbonyi yagiranye na Samedi Détente avuga ko ibyo aririmba hari benshi bikiza abatabarika ndetse by’umwihariko yatanze ubuhamya bugufi asobanura ko yigeze guhura n’umuntu waretse kwiyambura ubuzima ku bw’ubutumwa bwiza yumvise mu bihangano bye.
Mbonyi yavuze ko iyo iyo ukorera Imana “abantu bose ugomba kubasekera, ugomba kubumvira ndetse iyo uri umukozi w’Imana hari igihe uhura n’umuntu wararirimbye indirimbo ikamufasha mbese igakiza ubuzima bwe na we bikagushimisha.”
Yongeyeho ati “Nigeze guhura n’umuntu wigeze gushaka kwiyahura arangije yumvise indirimbo zanjye arahembuka, arakira mu mutima iyo gahunda yari afite arayireka, yari yararanye gahunda yo kurara apfuye […] twarahuye arampobera, yarishimye.”
Uyu muhanzi avuga ko “Kugabura iby’Imana birasaba kutagira umugayo, birasaba kwitwararika, kugabura iby’Imana ufite umugayo abantu ntabwo bakumva.”
Izina ‘Israel Mbonyi’ ufite indirimbo nshya yise ‘Hari ubuzima’ afite izindi zamaze gucengera mu buzima bw’Abanyarwanda bakunda ijambo ry’Imana rinyuze mu ndirimbo.
Mu zakunzwe cyane mu myaka yashize ‘Number one’, ‘Hari impamvu’, ‘Ku migezi’, ‘Ndanyuzwe’, ‘Yankuyeho urubanza’, ‘Ku marembo y’ijuru’ n’izindi.


text:
Kuba muri iy’isi bisaba kwihangana no kwikomereza ku Mana, ikindi kandi ukagira ijambo ryuzuye muri wowe kuko nibwo utazacibwa intege n’ingorane umuntu ahura nazo mu buzima bwa buri munsi. Mu bihe by’ingorane n’agahinda ukeneye kugira ijambo ry’Imana muri wowe riguhumuriza, urugero igihe wisanze nko mu gihe cyo gupfusha, uburwayi, ubukene , inzara; ni ibihe bigora abantu kubyakira, ugasanga habayeho kwiheba, kwiganyira ndetse n’agahinda gakabije.
Ikibazo cyo muri iy’isi nuko ibi bihe byose bishobora no kuguhuriraho ariko ntukagire ubwoba cyangwa ngo wihebe igihe bikugezeho kuko Imana irahari kugira ngo ikurwanirire. Iyo usomye bibiliya usangamo amagambo meza yaguhumuriza ndetse akagusubizamo imbaraga kuko akugaragariza ko Imana ibana nawe no mu bihe bimeze bityo, iragukunda kandi iracyagufiteho umugambi mwiza n’ubwo waba urimo guca mu bihe bigoye kandi biruhije. Iyi n’imwe mu mirongo yagufasha kongera kumva ugaruye imbaraga n’ibyiringiro mu bugingo no mubuzima bwawe igihe urimo guca mu bihe bikugoye:
1. "Imana ni yo buhungiro bwacu n’ imbaraga zacu, ni umufasha utabura kuboneka mu byago no mu makuba. Ni cyo gituma tutazatinya naho isi yahinduka, naho imisozi yakurwa ahayo ikajya imuhengeri ." - Zaburi 46:2-3
2. “Icyo nsaba Uwiteka ni kimwe ni cyo nzajya nshaka, Ni ukuba mu nzu y’Uwiteka iminsi yose nkiriho, Nkareba ubwiza bw’Uwiteka, Nkitegereza urusengero rwe. Kuko ku munsi w’amakuba azandindisha kumpisha mu ihema rye, Mu bwihisho bwo mu ihema rye ni ho azampisha, Azanshyira hejuru ampagarike ku gitare” - Zaburi 27 : 4-5
3. “Ikoreze Uwiteka umutwaro wawe na we azakuramira, Ntabwo azakundira umukiranutsi kunyeganyezwa” - Zaburi 55: 23
4. "Nunyura mu mazi nzaba ndi kumwe nawe, nuca mu migezi ntizaguembana. Nunyura mu muriro nyuzashya, kandi ibirimi byawo ntibizagufata" - Yesaya 43:2
5. "Hashimwe Imana y’Umwami wacu Yesu Kristo ari yo na Se, ari na yo Data wa twese w’imbabazi n’Imana nyir’ihumure ryose, iduhumuriza mu makuba yacu yose kugira ngo natwe tubone uko duhumuriza abari mu makuba yose, tubahumurisha ihumure twahawe n’ Imana” - 2 Abakorinto 1: 3-4
6. " Iki ni cyo kimara umubabaro mu makuba yanjye no mu byago byanjye, ni uko ijambo ryawe ryanyuzuye"- Zaburi 119.50 7. “Akiza abafite imitima imenetse, Apfuka inguma z’imibabaro yabo. " - Zaburi 147:3
Niba rero uri kunyura mu bihe bikugoye kandi bikuruhije, menya ko Imana nawe ikuzirikana, yegere kuko ni umufasha utajya ubura uko abijyenza, ifashije ibyanditswe maze urebe ngo urasubizwamo imbaraga.
Igihe cyose wumva bitameze neza ugasoma ijambo ryayo, ntukagarukire aho gusa ahubwo gerageza no kumva ubuhamya n’amashimwe by’abo Imana yakoreye ibitangaza, uzajya usubizwamo imbaraga ubashe kunesha agahinda ahubwo wuzure ibyiringiro muri Kristo Yesu.


text:
Umuryango “Uwezo Youth Empowerment”, wakoze ubushakashatsi usanga hari urubyiruko rwinshi rufite ubumuga kandi rwize, ariko rutagira amahirwe yo kubona akazi.
Vuningabo Emile, Umunyamabanga Mukuru wa Uwezo mu kiganiro n’abanyamakuru cyo kuri uyu wa gatatu tariki ya 30 Ukuboza 2015 yavuze ko mu mbogamizi abafite ubumuga bahura nazo, zihera mu myigire yabo. Ubwo bushashashatsi mu bijyanye n’uburenganzira bw’abafite ubumuga mu kubona akazi bwakorewe mu Mujyi wa Kigali mu Turere dutatu ari two: Gasabo, Nyarugenge na Gasabo.
Umuryango “Uwezo Youth Empowerment” ubwo bushakashatsi yabukoze ku rubyiruko 190 rufite ubumuga butandukanye, harimo abagabo 116 n’abagore 72.
Mu bantu byibuze 80 babajijwe muri abo bantu bafite ubumuga umwe yize amashuri yisumbuye.
Naho mu bantu 49 babajijwe umwe niwe wize umwaka umwe muri Kaminuza.
Na none mu bize babona akazi nk’uko uyu muryango wabigaragaje ni abavutse hagati y’umwaka wa 1980 na 1984. Ikindi na none cyagaragaye muri ubwo bushakashatsi bwagaragajwe n’umuryango “Uwezo Youth Empowerment” ni uko hari intera ndende hagati y’abahungu n’abakobwa mu kubona akazi.
Umuryango “Uwezo” na none wagaragaje ko urubyiruko rugera muri 42 ku ijana ni rwo ruzi itegeko riha uburenganzira abafite ubumuga ku murimo.
Bahati Satir Omar umuyobozi wa Uwezo mu Rwanda, yavuze ko uyu umuryango washinzwe tariki ya 15 Mutarama 2013, nyuma yo kubona ibibazo by’urubyiruko rufite ubumuga mu kubona umurimo.
Bahati yatangaje ko bimwe mu byo bamaze gukora harimo gushakira urubyiruko kubona akazi binyuze mu gukora igeragezwa mu kazi (stage). Nyuma yo gushakira urubyiruko aho rwimenyereza umwuga, Uwezo ngo ikomeza kubikurikiranira hafi kugira ngo umuntu adakoreshwa akazi kanyuranye n’ibyo yifuza kwimenyereza cyangwa se yize.
Mu bantu 45 Uwezo yatangiye kwitaho 14 ngo babonye akazi umwe akaba akorera muri Amerika.
Abatangije uyu muryango bavuze ko bawise “Uwezo” bivuga ubushobozi mu Gishwahili, mu rwego rwo kugaragaza ko abafite ubumuga bashoboye kuko mu myaka ya kera bafatwaga nk’abanyantege nke.


text:
amadini yashinzwe na Luther se ntabusambanyi bubamo? abapasiteri se ntabusambanyi bakora uzi bafite bo nabagore bahemukira ? nguhe ingero ? iyinkuru yanditwe numukozi wa sekibi urwanya kiliziya. ashobora kuba ari muri ryadini ridashobora kurangiza isabati nako amateraniro batigishije kuri kiliziya na Bikiramariya. byakabaye byo se byatuma IMANA ITABA IMANA? byakabaye byo se byatuma ndeka kujya mumisa? njye sinakurikiye papa, padiri musenyeri ..... Ndumukristu nduwa YEZU kuko nasezeranye mbatizwa none ndakomeza kumwemera. NYAGASANI YANKOREYE IBIKOMEYE IZINA RYE NIRITAGATIFU.
anselme - 12/09/2017 saa 12:19


text:
UMUNARA W’UMURINZI Kanama 2014 | Ese Imana izi ibibazo byawe?
Ni iki kigaragaza ko ibizi?
INGINGO Y'IBANZE
Ese Imana ikwitaho?
Ese koko Imana ishobora byose ikwitaho?
INGINGO Y'IBANZE
Imana irakwitegereza
Kuki yitwa “Imana ireba”?
INGINGO Y'IBANZE
Imana irakuzi
Iyo Imana igenzura umutima wawe ntiyibanda ku makosa.
INGINGO Y'IBANZE
Imana iraguhumuriza
Byagenda bite niba wumva ko ukurikije ubwinshi bw’abantu bari ku isi n’ibibazo by’ingutu bafite, ibyawe nta gaciro na gake bifite?
INGINGO Y'IBANZE
Imana yifuza ko ugirana ubucuti na yo
Byagenda bite niba wizera Imana ariko ukumva iri kure yawe?
BIBILIYA IHINDURA IMIBEREHO Y’ABANTU
Narwanyaga akarengane n’urugomo mu buryo bwihariye
Antoine Touma yari umuhanga mu gukina kungufu, ariko umurongo wo muri 1 Timoteyo 4:8 wahinduye imibereho ye.
TWIGANE UKWIZERA KWABO
“Nimwumve inzozi narose”
Imiryango ibamo abana badahuje ababyeyi ishobora kuvana isomo ry’ingenzi ku bibazo umuryango wa Yozefu wahuye na byo.
OUR READERS ASK
Ni nde waremye Imana?
Ese kwemera ko Imana yahozeho bishyize mu gaciro?
Ibibazo bishingiye kuri Bibiliya
Ese koko hari amadini adasenga Imana y’ukuri?
Ibindi wasomera kuri interineti
Ese Imana ni imbaraga zitagira kamere?
Bibiliya ivuga ko Imana yaremye ibintu byose, ariko se itwitaho?


text:
Igisubizo: Tugomba gusoma tukaniga Bibiliya kuko ari ijambo Imana yatwandikiye. Bibiliya ni nkaho yahumetswe n’Imana (2 Timoteyo 3 :16). Mu yandi magambo, ni Imana ubwayo iba iri kutuvugisha. Hari byinshi byayobeye abahanga n’abashakashatsi kandi ibisubizo byabyo biri muri Bibiliya. Impamvu yo kubaho ni iyihe? Navuye he? Ubuzima burakomeza nyuma y’urupfu? Ni iyihe nzira igana mu ijuru? Kuki isi yuzuyemo ubugome? Kuki bingora gukora icyiza? Uretse gusubiza ibyo bibazo by’ingutu, Bibiliya iduha n’inama zifatika mu bindi bintu byinshi: namenya nte uwo ndambagiza? Ni gute nashinga urugo rwiza? Ni gute naba inshuti nziza? Naba umubyeyi mwiza nte se? Ese ihirwe ni iki, narigeraho nte? Nahinduka nte? Ni iki cya ngombwa mu buzima? Ni gute nabaho ntaremerewe n’ibyo nakoze? Nakwitwara nte mu kurenganywa cyangwa amagorwa y’ubu buzima?
Tugomba gusoma kandi tukiga Bibiliya kuko ari iyo kwizerwa kandi itibeshya. Bibiliya ntiyagereranywa n’ibindi bitabo “byera” kuko yo itagarukira mu gutanga impanuro n’inama z’ubuzima isaba “kuyizera”. Ahubwo dushobora kuyigerageza dusuzuma amagana menshi y’ubuhanuzi itanga, amateka ivuga ndetse n’ubumenyi bw’ubuhanga igaragaza. Abemeza ko Bibiliya irimo amakosa cyangwa yivuguruza baba bafite amatwi yinangira ukuri. Yesu rimwe yigeze kubaza icyoroshye hagati yo kuvuga ngo “ibyaha byawe birababariwe” no kuvuga ngo “haguruka, wikorere uburiri bwawe ugende”. Yahise yerekana ko afite ubushobozi bwo kubabarira ibyaha (tutabonesha amaso yacu) ubwo yakizaga ikirema (ibyo abari aho bashoboraga kwibonera n’amaso yabo). Uko ni nako dusezeranywa ko Ijambo ry’Imana ari ukuri iyo rivuga kuby’Umwuka (tutasuzumisha ibyiyumviro by’umubiri) ariko byakwemezwa n’ibiboneka, nko kutibeshya ku byabaye mu mateka, ku bumenyi n’ubuhanga (science) ndetse no guhanura ibizasohora.
Tugomba gusoma kandi tukiga Bibiliya kuko Imana idahinduka, na kamere ya muntu ikaba idahinduka; Bibiliya iracyafite agaciro nk’ako yari ifite icyandikwa. Nubwo iterambere rikataje, kamere y’abantu n’ibyo bararikira ntabwo bihinduka. Iyo dusomye amateka tubwirwa na Bibiliya, haba ku birebana n’ubusabane bwite bw’abantu cyangwa imibanire y’amoko atandukanye, tubona ko “nta cyadutse munsi y'ijuru” (Umubwiriza 1:9). Uko abantu muri rusange bakomeza gushakishiriza urukundo no kunyurwa ahatariho, Imana – Umuremyi mwiza wuzuye ibambe – itubwira aho twabona ibyishimo nyakuri. Ijambo yahishuye, Bibiliya, ni ingenzi cyane ku buryo Yesu yagize ati “Umuntu ntatungwa n'umutsima gusa, ahubwo atungwa n'amagambo yose ava mu kanwa k'Imana” (Matayo 4:4). Mu yandi magambo, niba dushaka kubaho ubuzima bwuzuye, nk’uko Imana yabishakaga, tugomba kumvira kandi tugakurikiza ijambo Imana yandikishije.
Tugomba kandi gusoma no kwiga Bibiliya kuko hadutse ubuyobe bwinshi. Bibiliya itubwira uburyo twasuzuma tugatandukanya icyatsi n’ururo. Itubwira uko Imana imeze, uko iteye. Gufata Imana uko itari ni kimwe no kuramya imana zitarizo cyangwa ibigirwamana, kubera ko tuba turamya indi shusho itari iyayo. Bibiliya iturangira inzira igana mu ijuru; ntituhagera kubera kubatizwa cyangwa kuba indakemwa (Yohana 14:6, Abefeso 2:1-10, Yesaya 53:6, Abaroma 3:10-18, 5:8, 6:23, 10-9-13). Imana itwerekera muri Bibiliya uburyo idukundamo (Abaroma 5:6-8, Yohana 3:16). Kandi rero iyo tumenye uburyo idukunda ni nabwo turushaho kuyikunda natwe (1 Yohana 4:19).
Bibiliya itwereka uburyo twakorera Imana (2 Timoteyo 3:17; Abefeso 6:17; Abaheburayo 4:12). Idufasha kumenya uburyo twakira ibyaha byacu ndetse n’urubanza rw’urupfu ruturiho (2 Timoteyo 3:15). Gutekereza ku ijambo ry’Imana no kumvira inyigisho zayo bituzanira ihirwe mu buzima bwacu (Yosuwa 1:8, Yakobo 1:25). Ijambo ry’Imana ritwereka icyaha mu buzima bwacu kandi bukadufasha kucyigobotora (Zaburi 32:8, 119:99, Imigani 1:6). Bibiliya iturinda gutakaza imyaka yacu yo kubaho mu bitagira umumaro kandi bitazahoraho (Matayo 7:24-27).
Gusoma no kwiga Bibiliya bidufasha kuvumbura umutego utagaragara uri ku mu bigeragezo by’icyaha, twigira ku makosa abandi bakoze aho kugira ngo natwe tugwe muri iyo mitego. Ubunararibonye ni bwiza, ariko ntacyo bumara mu guhunga icyaha. Ni byiza rero kwigira ku batubanjirije dusoma muri Bibiliya. Hari benshi twasanga muri Bibiliya, bamwe batubera ingero nziza abandi bakaba ikitegererezo cy’ikibi mu buzima bwacu. Urugero twatanga ni nka Dawidi aho ubwo yicaga Goliyati twabikuramo isomo ry’uko Imana iruta ibyadutera ubwoba byose tugomba guhangara (1 Samweli 17); nyuma yaho yakora icyaha cy’ubusambanyi na Berisheba bikaba nabyo byatwigisha uburyo icyaha cy’akanya gatoya kigira ingaruka zirambye kandi ziremereye (2 Samweli 11).
Bibiliya si igitabo gisomwa gusa nk’ibindi. Ni igitabo cyo kumenyeramo uburyo tugomba kubaho. Naho ubundi byaba ari nko kumira ibiryo utabikanjakanje, byagera mu nda ugahita ubigarura ako kanya – ntacyo byakumarira, kuko intungamubiri zibirimo zitakwinjiramo. Bibiliya ni ijambo ry’Imana. Niyo ari ingenzi kuyibuka no kuyubaha, kuko kuyisuzugura ni nko gusuzugura iby’ibanze mu buzima. Ntabwo twabasha gushimangira ku buryo bwimazeyo uburyo Bibiliya ari ingenzi mu buzima bwacu. Kwiga Bibiliya ni nko gucukura zahabu. Zahabu iragora kuyibona, ntiyabona abajenjetse. Ubutunzi buri muri Bibiliya buheshwa umuhate n’umwanya wacu wose.
Ikibazo: Ni ukubera iki tugomba gusoma / kwiga Bibiliya?
Igisubizo: Tugomba gusoma tukaniga Bibiliya kuko ari ijambo Imana yatwandikiye. Bibiliya ni nkaho yahumetswe n’Imana (2 Timoteyo 3 :16). Mu yandi magambo, ni Imana ubwayo iba iri kutuvugisha. Hari byinshi byayobeye abahanga n’abashakashatsi kandi ibisubizo byabyo biri muri Bibiliya. Impamvu yo kubaho ni iyihe? Navuye he? Ubuzima burakomeza nyuma y’urupfu? Ni iyihe nzira igana mu ijuru? Kuki isi yuzuyemo ubugome? Kuki bingora gukora icyiza? Uretse gusubiza ibyo bibazo by’ingutu, Bibiliya iduha n’inama zifatika mu bindi bintu byinshi: namenya nte uwo ndambagiza? Ni gute nashinga urugo rwiza? Ni gute naba inshuti nziza? Naba umubyeyi mwiza nte se? Ese ihirwe ni iki, narigeraho nte? Nahinduka nte? Ni iki cya ngombwa mu buzima? Ni gute nabaho ntaremerewe n’ibyo nakoze? Nakwitwara nte mu kurenganywa cyangwa amagorwa y’ubu buzima?


text:
Leta y’u Rwanda ifite gahunda yo gutuza neza abaturage bayo by’umwihariko intego ni uko 35% byabo bazaba batuye mu mijyi mu 2020. Ibyo bituma ivuga ko nibura hakenewe inzu ibihumbi 56 harimo n’iziciriritse kugira ngo uwo muhigo ugerweho.
Leta kandi yemeye ko mu ngengo y’imari y’uyu mwaka iteganya gushyiraho ikigega gifasha kuguriza abantu bari kubaka inzu ziciriritse kandi inyungu kuri ayo mafaranga ikaba ari nke.
Remote Estates imaze imyaka itanu ikorera mu Rwanda, ishimangira ko yabonye ko Abanyarwanda bakeneye aho kuba bityo ikaba ariyo mpamvu yahisemo kubaka inzu zigezweho zirimo ikoranabuhanga rihanitse ndetse zihendutse zizajya zigurwa n’ubyifuza.
Umuyobozi ushinzwe ibikorwa muri Remote Estates, Ido Herman, yagize ati “Twumva neza iri soko kuko tumaze hano imyaka itanu bityo dushoboye guhaza ibyifuzo by’abantu. Nkuko mubibona hari imishinga mike, bityo rero hari hakenewe umuntu uza gukemura icyo kibazo.”
Herman avuga ko Remote Estates ku ikubitiro igiye gutangirana n’umushinga wo kubaka inzu ziciriritse 270 i Masaka, mu Karere ka Kicukiro, gusa ngo hari umushinga wo kuzubaka izindi. Yashimangiye ko inzu imwe izagurishwa kuva kuri miliyoni 30 z’amanyarwanda irimo ibyangombwa nkenerwa kandi ijyanye n’icyerecyezo u Rwanda rwifuza dore ko izaba yubakishije ibikoresho bigezweho bikoreshwa no muri Amerika n’i Burayi.
Muri ibyo harimo ibyitwa Autoclaved Aerated Concrete (AAC) bisimbura sima isanzwe ikoreshwa mu bwubatsi bunyuranye mu Rwanda, aho ACC igabanya 30% y’imyanda ihumanya ibidukikije iboneka mu bikoresho by’ubwubatsi bisanzwe, ikanagabanya imyuka mibi ihumanya ikirere ku kigero cya 50%.
Yasobanuye ko umuntu wifuza kugura iyo nzu azihitiramo uburyo bumunogeye ayishyuramo bitewe n’ubushobozi bwe harimo no kwishyura mu byiciro bitanu aho azajya yishyura 20% by’igiciro cyose cy’inzu guhera igihe cyo kubaka umusingi wayo.
Remote Estates ifite ubushobozi bwo guhaza abayigana
Rimwe na rimwe ba rwiyemezamirimo batangira gukora imishinga inyuranye yewe harimo n’iy’ubwubatsi bw’inzu ariko bagera hagati bikabananira, ibikurikirwa no kuburirwa irengero imishinga ikadindira.
Kuri ibyo, Ido Herman yashimangiye ko bitazaranga Remote Estates kuko ifite ubushobozi buhagije bwo gukora umushinga wayo ikawurangiza ntaho itegereje inkunga, ishobora kubura ibikorwa bigahagarara.
Ati “Hari abakora ibikorwa by’ubwubatsi baza bakubaka inzu eshanu cyangwa 10 bagahagarara cyangwa bakazimira. Nka Remote Estates ntabwo yasaba leta ubutaka bw’ubuntu cyangwa ikindi kintu cyo gukoresha, turakora nk’ikigo cyigenga […] rwose 100% turashaka gukora umushinga mugari udashingiye ku nkunga zo mu kigo runaka cyangwa kuri leta.”
Yavuze ko nubwo muri uyu mushinga Remote Estates izakoresha ubushobozi bwayo bwite, leta ishobora kugira ibikorwa ikora nko kubaka ibikorwaremezo bizunganira uwo mushinga.
Yashimangiye ko nta mpungenge bikwiye gutera Abanyarwanda bitewe n’uko Remote Estates ari Ikigo Nyarwanda kandi kidateze kwimuka ahubwo gishyize imbere imibereho myiza y’abaturage kibafasha guca ukubiri n’ubukode.
Herman yavuze ko ibiciro by’izi nzu bizaba biri hasi ugereranyije n’imiterere yazo n’ibikoresho bizaba bizigize, kandi ko icyo bagamije ari inyungu z’Abanyarwanda aho kuba ari bo bazibashakamo.
Biteganyijwe ko umushinga wo kubaka inzu ziciriritse i Masaka, mu Karere ka Kicukiro, uzarangira mu 2019 gusa iza mbere zizarangira umwaka utaha.
Remote Estate yatangiriye ibikorwa byayo mu Mujyi wa Kigali, iteganya no gukorera indi mishinga mito mu mijyi iri kugenda itera imbere nka Rwamagana, Musanze, Rubavu n’ahandi.


text:
Umuraperi Ama G The Black ubusanzwe witwa Hakizimana Amani yeruye avuga ko Nizzo wo muri Urban Boyz ariwe muhanzi wamwambuye amafaranga yari yaragiriye ibanga ryo kumuvuga mu itangazamakuru ariko nyuma yo kubona ko adafite gahunda yo kumwishyura akaba yahisemo kubikora.
Hashize ibyumweru bibiri Ama G The Black atangaje ko hari umuhanzi wamwambuye amafaranga menshi atavuze umubare , aya mafaranga ngo ayamumazemo igihe kingana n’umwaka n’igice.
Nubwo icyo gihe Ama G yanze gutangaza izina rye agahishura gusa ko ari umwe mu begukanye guma guma byarangiye ahishuye ko ari Nizzo wo muri Urban Boyz ukunda kwiyita ‘Kaboss’.
Icyo gihe Ama G yaburiye Nizzo avuga ko natamwishyura mu maguru mashya azabishyira ku ka rubanda asaba abantu kutazabifata nko kumwubakiraho izina kuko ntako atagize.
Yagize ati ‘’hari umuhanzi undimo amafaranga menshi , hashize umwaka n’amezi atanu , ni muzumva inkuru yange na we ntimuzagirengo ni ukumwubakiraho izina, turi mu ntambara yo gushaka amafaranga none arashaka kundya amafaranga. Natampamagara ngo dukemure kino kibazo muzaba mubyumva , mfite ibimenyetso simusiga’’.
Ama G yongeyeho ko ubu agiye gushaka andi ariko Nizzo igihe azajya aba ari ku rubyiniro abazajya bamureba bajye bamubonamo bihemu.
Kuri uyu wa kane Ama G The Black yahishuye ko umuhanzi yari yaragiriye ibanga ari Nizzo wo muri Urban Boyz.
Yagize ati’’Mperutse gushyira hanze post mvuga ko hari umujama wanyambuye kandi adashaka kumpamagara ngo tuvugane ku kibazo dufitanye cy’amafaranga yanyambuye nguyu wo nababwiraga [aha yavugaga Nizzo] bibaye ngombwa ko mushyira ku gasozi kuko ntashaka kunyishyura’’.
Amagambo Ama G yanditse ahishura ko Nizzo yamwambuye
Ama G ni umwe mu baraperi bakomeye mu Rwanda , afite indirimbo zacuranzwe mu gihugu hose zirimo iyitwa ‘Uruhinja’,’Care’,’Akarima k’igikoni’ n’izindi, azwiho kandi gukoresha ukuri mu mvugo ze no mu myandikire y’indirimbo ze.


text:
Umunsi wa mbere mu minsi umunani ikurikira Pasika
AMASOMO TUZIRIKANAHO
Intu 2,14...32 “wamenyesheje inzira igana mu bugingo, unyuzuzamo ibyishimo”
Zab 15 “ntuzantererana ngo mpere ikuzimu”
Mt 28,8-15 “Baramwegera, bahobera ibirenge bye, bamupfukamye imbere”.
Muri iki cyumweru cyose ( mu minsi umunani ikurikira Pasika), tuzasoma amavanjili avuga ku mabonekerwa kandi tuzazirikana ku iyobera ry’Izuka.
Pawulo Mutagatifu aratubwira ati : “Niba Kristu atarazutse, ukwemera kwacu ni amanjwe” (1 kor 15,17). Ariko niba Kristu yarazutse koko, urukundo rwatsinze urupfu n’icyago, natwe rero tuzazuka, ‘kandi nyuma y’imibabaro yose, ibyishimo bitangira iherezo biradutegereje’.
Amasomo atubwira uko Nyagasani wazutse yabonekeraga abe, adutera ibyishimo byinshi. Yuzuza mu mitima yacu amahoro isi idashobora kuduha. Ayo mahoro niyo Nyagasani wazutse yifuriza abagabo n’abagore yohereza mu butumwa, igihe cyose ababonekera: “Nimugire amahoro” (Jn 20,19).
nk’uko mutagatifu Inyasi wa Loyola abivuga, niyo mpamvu, inema dusaba ni iyo kumva dufite ibyishimo by’igisagirane, kubera ikuzo ryinshi ry’Umwami wacu Yezu Kristu” ( reba mu gitabo cya Inyasi wa Loyola cyitwa Imyitozo nyobokamana, no 221).
…bava ku mva… ku murongo ubanza ( Mt 28,7), umumalayika yari yabwiye abagore ati ‘nimugende mwihuta, mubwire abigishwabe ko yazutse,…uko kwihuta gushaka kuvuga uburyo tugomba kwihuta ngo twamamaze Inkuru Nziza, uko kwihuta kandi kurerekana kandi ko abahuye na Nyagasani wazutse baba batagishoboye guceceka ibyerekeye Inkuru Nziza ( urugero: Lk 24,33; Jn 20,2; na Bikira Mariya nawe yarihuse igihe agiye gusura Elizabeti (Lk 1,19). Kwamamaza Izuka rya Nyagasani yezu ni inshingano iruta izindi zose ku bigishwa ba Yezu.
…bafite ubwoba buvanze n’ibyishimo byinshi… ubwo bwoba bwabo si ubwo kubahahamura, ahubwo ni uko ibyishimo byasaga n’aho bibasaze, bafite igitinyiro cya Nyagasani, bagahora bibuka ko ‘bahuye n’Imana Nzima’….
“ Nimugire amahoro”. nta gushidikanya, Yezu yarababwiye ati : ‘nimugire Amahoro!’ Iyo ikaba ari indamukanyo isanzwe muri Isiraheli. Amahoro y’umutima rero akaba atangwa n’uko ubugingo bwatsinze urupfu. Muri Bibiliya yanditswe mu rurimi rw’ikigereki, indamukanyo igaragaramo, iramuga iti: “Nimwishime!” Indi Bibiliya yanditswe mu rundi rurimi yo iravuga iti : “nimugire umunsi w’ibyishimo!”Nuko rero inkuru zo muri Bibiliya zitubwira kuri ayo mabonekerwa (ya nyuma y’Iauka) hari ingingo y’ingenzi y’Inkuru Nziza ivugwamo cyane, ikaba igira iti: Ni muzima!
… Baramwegera bahobera ibirenge bye, bamupfukamye imbere…gupfukama imbere y’umuntu ni ikimenyetso cyo kumwubaha cyangwa kumwinginga, icyo kimenyetso kikagaragara cyane mu ivanjili yanditswe na Matayo (Mt 9,18;14;33;15;25). Yezu rero arasengwa nk’Imana. Guhobera ibirenge ni ikimenyetso cyoroheje cyo kwambaza mu cyubahiro.
…nimugende mubwire abavandimwe banjye …Nyuma y’izuka, niho Yezu yise abigishwa be ‘abavandimwe banjye’,muri iyi vanjili no mu ya Yohani (20,17). Ubu rero ubwo yicaye ‘iburyo bw’Imana Data’, nibwo yegereye buri wese muri twe kurushaho!
Nyuma y’urumuri rw’Izuka n’inkuru y’ibyishimo yazanywe n’abagore bafite ukwemera, umwanditsi w’ivanjili arerekana umwijima uzanwa n’ikinyoma cy’abadashaka kwakira urumuri. Ibyo ibyanditswe birabigaragaza cyane ! ‘Urumuri rwaje mu isi, abantu bikundira umwijima kuruta urumuri, kuko ibikorwa byabo byari bibi (Jn 3,19).
GUCENGERWA N’IJAMBO RY’IMANA
Ishusho:
Mu mutima wanjye, nditegereza abagore bavuye ku mva, bakaba bapfukamye imbere ya Yezu wazutse. Ibyo bumva muri bo se sinashobora kugira uburyo mbyiyumvamo?
Inema dusaba
Dusabe Nyagasani inema yo kuba umuhamya wishimiye Inkuru Nziza y’Izuka.
Tumurikirwe Ijambo ry’Imana
Kenshi na kenshi, mu nkuru z’amabonekerwa, Yezu yohereza mu butumwa abagabo n’abagore yiyeretse. Ese no muri iyi vanjili ni uko bimeze? Abo bagore bibamariye iki kuba ibyo bibateye imbaraga zo kwamamaza ibyo bibomeye kandi bumvise?
Ducengerwe n’Ijambo ry’Imana
Yezu wazutse arahamagara abigishwa be, ku nshuro ya mbere abita ‘abavandimwe banjye’...Ese ibyo ntibisobanura ko ‘uko ndushaho kwegera Imana niko ndushaho kugirira akamaro abavandimwe banjye’ (nk’uko nyirubutungane Papa Benedigito wa cumi na batandatu abivuga)?
Isengesho
Ibuye abubatsi bari barajugunye
niryo ryahindutse ibuye ry’insanganyarukuta!U
Uhoraho ni we wagennye ko biba bityo,
maze biba agatangaza mu maso yacu.
Nguyu umunsi Uhoraho yigeneye:
nutubere umunsi w’ibirori n’ibyishimo!
Oya, ntabwo nzapfa, ahubwo nzaramba,
maze mpore namamaza ibikorwa by’uhoraho.
Ni wowe Imana yanjye, ndagushimira,
Mana yanjye, ndakurata. (reba muri Zaburi 117).
Umunsi wa kabiri mu minsi umunani ikurikira Pasika
AMASOMO TUZIRIKANAHO
Intu 2,36-41 “ Nimwisubireho maze muhabwe ingabire ya Roho Mutagatifu.”
Zab 32 “Uhoraho, ineza yawe iraduhoreho, nk’uko amizero yacu agushingiyeho”
Jn 20,11-18 “genda usange abavandimwe banjye, maze ubabwire ko ngiye kwa Data ari we So”.
Abasobanura ibyo muri Bibiliya berekana ko hari amabonekerwa y’abantu bikaba bizwi gusa n’ubonekerwa gusa, hakaba n’andi yerekwa benshi icyarimwe. Amabonekerwa yerekwa abantu ntabonwe na benshi (nk’ibonekerwa rya Mariya Madalena- ari wenyine cyangwa abandi bari kumwe nawe-, iry’abigishwa ba Emawusi, irya Simoni n’irya Thomas), ni amabonekerwa afasha cyane kandi akaba ahamya cyane ibyerekeye Izuka.
Amabonekerwa ya rusange aherekezwa n’itegeko ryo kujya kwamamaza Inkuru Nziza mu isi.
Uko byagenda kose, kugira ngo umuntu abonekerwe na Nyagasani Yezu wazutse, ubonekerwa agomba kubanza kugira ukwemera, kandi ukwemera ni ingabire duhabwa. Ni ukuvuga ko Nyagasani ashobora kubonwa gusa n’uwo yishakiye ko amubona. Kuko aho Nyagasani ari si mu isi ishobora kubonwa n’aya maso y’umubiri kuko ari mu ijuru. Karidinari Yozefu Ratsingeri (ataraba papa) yaranditse ati: ‘Nyagasani wazutse yiyereka amaso, ariko kandi yiyereka gusa amaso ahabwa kubona ibirenze ibigaragara’.
‘Mariya Madalenawe akomeza guhagarara iruhande rw’imva, arira’… Mariya Madalena ni wa mugore Yezu yari yarirukanyemo roho mbi zirindwi (Mt 16,9). Guhera icyo gihe, yahise amukurikira. Amukurikira kugeza abambwe ku musaraba. None se, nyuma y’urupfu rwa Yezu, ni gute Mariya yashobora kubaho atari kumwe na we? Mbese rwose yamushakashakaga n’amarira menshi… Ijambo ‘kurira’ cyangwa ijambo ‘amarira’rigaragara inshuro enye muri iyi vanjili. Mariya Madalena aragereranywa na wa mugeni uvugw mu gitabo cy’Indirimbo ihebuje. Muri iyo Ndirimbo, uwo mugeni akaba yarashakashakaga umukunzi we mu busitani…Ubu noneho turabona umu Mariya Madalena ishusho y’abakristu barira igihe cyose bataragira ibyishimo batewe n’Izuka rya Nyagasani…
‘Mugore, urarizwa n’iki ?’ Iki kibazo, urebye ukuntu kikaragaza ugutangara, kirerekana ko Mariya Madalena nta mpamvu afite yo kurira. Amarira ye ntagaragaza umuntu wihebye, ahubwo arerekana ko yiteguye kwinjira mu byishimo birenze imivugire.
…arahindukira areba inyuma…Mbere yo kumenya Yezu, Mariya ‘abanje guhindukira’…iryo jambo ‘guhindukira’ riragaragara inshuro ibyiri mu muri iyi vanjili. Kuki rero ritsindagiye icyo gikorwa? Kugira ngo tumenye neza ko kugira ngo duhure na Yezu wazutse tugomba ‘guhindukira’ , ‘tugahinduka’, tukakira inyigisho zidushishikariza ukwemera, ko gutuma ‘tubona’ibitagaragarira amaso.
« Mariya we !» …« Rabuni », Ubu ngubu rero nibwo amaso ya Mariya Madalena ahumutse. Iyo abantu bahuye, bagasuhuzanya umwe asubiramo izina rya mugenzi we, bifite agaciro cyane. Kimwe mu byiza by’umushyikirano tugirana n’Imana mu isengesho se si ukumva duhamagawe mu izina ryacu, noneho natwe tugahamagara Umukunzi wacu (ariwe Nyagasani) mu Izina rye?...
‘ Ntushake kungumana, … Ahubwo genda usange abavandimwe banjye, maze ubabwire’... Nyagasani Yezu wazutse aratwereka ukuntu, turamutse tuvuguruye umubano wacu nawe, ntitubikore uko tubyiyumvisha gusa, ahubwo tukarangiza neza ubutumwa adushinga, uwo mubano wakomera. Icyo gihe rero nibwo tuzashobora guhura nawe.
GUCENGERWA N’IJAMBO RY’IMANA
Ishusho:
Nkoresheje amaso y’umutima, nditegereza uruhanga rwa Mariya Madalena igihe Yezu amuhamagaye mu izina rye maze na Mariya akamumenya. Ubu noneho nshobora kugira ibyiyumviro nk’ibyo Mariya yari afite icyo gihe.
Inema dusaba
Dusabe inema yo kwizirika cyane kuri Nyagasani, ibyo kandi bibe ariwo mugambi w’ingenzi dufata mu buzima bwacu. Uko kumwizirikaho bigaragazwe n’uko twiyemeje guhara byose ngo tumukurikire kugeza ndetse ku Musaraba.
Tumurikirwe Ijambo ry’Imana
Ni gute nahura na Nyagasani Yezu wazutse? Ivanjili y’ibonekerwa rya Mariya Madalena iraduha ibisubizo bibiri kuri icyo kibazo cy’ingirakamaro: duhurira mu mushyikirano w’isengesho ryanjye mwerekezaho ntaryarya; na none kandi, igihe nitangira kwamamaza Inkuru nziza, Nyagasani Yezu wazutse aba andimo kandi akanankoresha
Ducengerwe n’Ijambo ry’Imana
Nyagasani anturamo agatuma ubuzima bwanjye bubyara imbuto ku rugero nifuza. Nakora iki kugira ngo ikifuzo cyanjye cyo kubana na Nyagasani no kuberaho Nyagasani kirusheho guhama no kurushaho gukomera? Amagambo ya Mariya Madalena ndetse n’uko yabyitwayemo byanyigisha uko nabigenza.
Isengesho
Twabonye Nyagasani wazutse,
Twebwe abahamya b’Ukuri!
Yaraje kandi azagaruka!
Amina! Alléluia! Alléluia!
Ni muzima! Niwowe wamubonye bwa mbere.
Cyo tubwire Mariya!
Atakiri mu mva, ari mu rumuri,
Aravuga ati : “Mariya”!umenyako ari ijwi rye! (Ni indirimbo yo mu gihe cya Pasika, iboneka muri Breviaire, urup. 345)
Umunsi wa gatatu mu minsi umunani ikurikira Pasika
AMASOMO TUZIRIKANAHO
Intu 3,1-10 “ 8arabaduka, arahagarara, …agenda asimbuka kandi asingiza Imana.”
Zab 104 “nimurate ibigwi by’Uhoraho mu yandi mahanga”
Lk 24, 13-35 “None se Kristu ntiyagombaga kubabara atyo ngo abone kwinjira mu ikuzo rye?”
Izuka si ukugaruka kwiberaho mu buzima bwo ku isi, si nko gusubira aho uturutse. Ahubwo izuka ni ukwinjira mu buzima bushya, ubundi buzima, ubuzima bw’Imana. Ntitwagereranya izuka rya Yezu n’izuka rya Lazaro ryari nko kongera gusubirana ubuzima by’igihe gito. Umubiri wa Yezu wazutse si nk’umubiri wongeye gusubirana umwuka gusa maze ukazagira igihe kimwe ukongera gupfa, kandi noneho ugapfa burundu… Ariko kandi uwo mubiri wa Yezu wazutse ni mu by’ukuri wa mubiri tuzi wa Yezu w’i Nazareti, ariko wahindutse ukundi, wahawe ikuzo. Ntidushobora kwiyumvisha uko umubiri wahawe ikuzo uba umeze. Icyo ibyanditswe bitagatifu bitwemerera kuvuga gusa, ni uko umubiri wahawe ikuzo uba utakigengwa n’imipaka y’ahantu cyangwa y’ibihe. Ushobora kwigaragariza ahantu hose, igihe cyose, kugeza igihe isi izashirira. Ku buryo ubwo aribwo bwose dushobora kuwubona. Ariko, by’umwihariko Umubiri wa Yezu utura m’Ukarisitiya. Ibyo tubibwirwa neza n’isomo ry’Ivanjili y’abigishwa ba Emawusi.
‘Baherako barahagarara, ariko bijimye mu maso’. Turumva neza impamvu y’akababaro n’ugucika integer kwabo: bari bariringiye ko Yezu ariwe rumuri rw’isi, none dore urumuri rurazimye! Ariko iryo somo ry’ububabare ririgisha uburyo nyabwo bwo kumva no kwemera izuka: kwemera izuka ni ukubaho ufite amizero!
‘ntimurasobanukirwa!’ Kugira ngo duhe igisobanuro ibitubaho byose, kugira ngo dushobore kwiyumvisha ibijyanye n’ubuzima n’urupfu maze dushobore gucengera ubuzima ‘nyobokamana’, dufite uburyo bumwe gusa: ni ugusoma, kumva, kuzirikana no gucengera Ijambo ry’Imana…
‘Mbega ukuntu imitima yacu yari yuzuye ibinezaneza’…Umutima w’uzuye ibinezaneza ushobora kubona ibyo amaso adashobora kubona; uwo mutima ni ikimenyetso cy’igikorwa cya Roho Mutagatifu wikundira imitima izi gutega amatwi, iyo mitima ikaba yakira kandi ikunda Ijambo ry’Imana.
GUCENGERWA N’IJAMBO RY’IMANA
Ishusho:
Abahanga benshi mu gushushanya bagiye bashushanya “Abigishwa ba Emawusi: bakerekana igihe abo bigishwa batazibagirwa mu buzima bwabo ko ari igihe bahuye na Nyagasani Yezu wazutse, bakamumenyera mu ‘imanyura ry’umugati’. Ngaho natwe nitwitegereze uruhanga rw’abo bigishwa rwuzuye ibyishimo. Twiyumvishe uko mu mitima yabo bumvaga bamerewe.
Inema dusaba
Dusabe inema yo gutura igitambo cya misa dufite ‘umutima ugurumana’ kuko Jambo w’Imana, aba ari mu Karisitiya, agaturamo, kandi akayihindura...
Tumurikirwe Ijambo ry’Imana
Abigishwa bahindutseho iki mu mitima yabo igihe bagendanaga mu nzira n’umunyamahanga bamuteze amatwi? Uko guhinduka se si ko guhinduka kw’imitima abagendana na Yezu mu nzira y’ubuzima bashishikarizwa kugira?
Ducengerwe n’Ijambo ry’Imana
Iyo usobanuye amagambo ‘Gumana natwe kuko bugorobye, umunsi ukaba uciye ikibu’,iyo ibisobanuye ufashe ijambo ku ijambo, usanga ari ibintu byoroshye...Ariko se ayo magambo ntiyaba afite igisobanuro nyobokamana kiremereye kurushaho? Icyo gisobanuro ni ikihe? Ni ryari njya niyumvamo nanjye icyo cyifuzo?
Isengesho
Yezu, igihe nsomye ibyanditswe bitagatifu
umutima wanjye ugurumanamo ibinezaneza,
Ntutume icyo kibatsi kizima
ahubwo mpa guhora nzirikana ijambo ryawe,
Tera intambwe zanjye akanyabugabo
kugira ngo ikibatsi cy’umunezero wawe
kigere no kubandi!
(Ni indirimbo yo mu gihe cya Pasika, iboneka muri Breviaire, urup. 345)
Umunsi wa kane mu minsi umunani ikurikira Pasika
AMASOMO TUZIRIKANAHO
Intu 3,11-26 “ Imana yamuzuye mu bapfuye, turi abagabo bo kubihamya.”
Zab 8 “mbega ngo izina ryawe riramamara ku isi hose!”
Lk 24, 35-48 “Nimurebe ibiganza n’ibirenge byanjye : ni jyewe ubwanjye”
Twemera izuka rya Yezu kuko rishingiye ku bahamya baryo. Ntabwo bemeza gusa ko bumvise iyo Nkuru nziza kandi bakabona ko imva yarimo ubusa, ahubwo bemeza ko bahuye na Yezu ubwe: yiyemeje kuza abasanga, yiyemeje kubigaragariza. Ntabwo ari ukwemera kwabo kwapfuye igihe babonye Yezu apfiriye ku musaraba kwatumye bemera ko Yezu ari muzima. Ahubwo ni Yezu Muzima wazuye ukwemera kwabo!
Ibi rero biba na none ku bumvise umuhamagaro wa kabiri. Igihe rero bahawe imbaraga zibakomeza mu kwemera kwabo, banahabwa ubutumwa bwo kwamamaza Inkuru nziza: bakamamaza ko Yezu ari muzima. (soma mu gitabo cyitwa: Jésus le Christ, cyanditswe na Jean Noel Bezançon, DDB, p. 88-89).
‘Yezu ubwe aba nguyu ahagaze hagati yabo’…umubiri wa Yezu wazutse unyura ndetse no mu nzugi zifunze, urigaragaza, ukazimira. Nyamara mu by’ukuri ni umubiri, ni umubiri wa Yezu w’i Nazareti, ariko ni umubiri wahindutse ukundi, ufite ikuzo, udashobora gupfa, ni umubiri uri mu ijuru.
‘Nimugire amahoro’. Amahoro Bibiliya itubwira ni yayandi atuma hagati y’abantu haba imibanire myiza: umuntu akiyakira, akabana neza n’abandi, akabana neza n’Imana. Intumwa zumvise ko Yezu yababariye ubugwari bwabo, ukumwihana kwabo n’ukunangira kwabo…
‘Barakangarana, bashya ubwoba’…Nubwo Nyagasani wazutse yari amaze kubabwira ijambo ribahumuriza, bagize ubwoba bwo kubona uwari warapfuye, ari imbere yabo ari muzima. Ibyo birerekana ko atari ukwemera kwabo kwatumye bamamaza Izuka, kuko ntako bari bafite. Ahubwo, mu by’ukuri, ukwemera kwabo kwazuwe n’uko bahuye na Yezu wazutse. Kandi ni nawe uzura ukwemera kwacu!
‘Uko bakamazwe n’ibyishimo ntibanyurwa, baba abo gutangara gusa’ Ubwoba bwabo bwaje guhindukamo impamvu yo gutangara, uko gutangara kuvamo ibyishimo byinshi. Ibyo byishimo byari byinshi cyane kandi bikomeye kuburyo byasaze umutima wabo udakomeye kandi udahumutse cyane.
‘Nimunkoreho…(…) Bamuhereza igice cy’ifi yokeje ; aracyakira akirira imbere yabo’
Mutagatifu Luka arashaka kwerekana ko umubiri wazutse uba ufite ikuzo kandi ukaba udakeneye kurya. Ibyo birenze ubwenge bwacu…
‘Ibyo ni mwe bagabo bashinzwe kubihamya.’ Yezu amaze kubibutsa ingingo z’ingenzi zigize indangakwemera yabo (Credo), ari nazo dusanga mu ndangakwemera dusanga mu nyigisho y’abakristu ba mbere. Yezu avuze amagambo asa nk’aho ariyo Kiliziya yubakiyeho, akaba ariyo agomba kugenga iyamamaza butumwa.
GUCENGERWA N’IJAMBO RY’IMANA
Ishusho:
Ndatekereza Yezu uri kwerekana ibiganza n’ibirenge bye avuga ati: “Ni njye ubwange!” Ubwo intumwa zumvaga zimerewe zite mu mitima yabo muri icyo gihe? Maze kumva ibyo, njye ndumva merewe nte ubu ngubu?
Inema dusaba
Ibyishimo mpabwa n’uko nemera Yezu wazutse nibimpe imbaraga zo kuba umuhamya ukwiye kwizerwa kandi ushishikariye kwamamaza ibyo Yezu yavuze byose n’ibyo yakoze byose.
Tumurikirwe Ijambo ry’Imana
Kenshi na kenshi ukwemera kwanjye ni intambara hagati yo gukomera mu kwemera (igihe byose bigendekera neza) no gushidikanya (igihe mpuye n’ingorane). Kenshi nanone, ukwemera kwanjye kurajegajega ku buryo kuburyo kutankomeza cyane mu buzima bwanjye nsanzwe niberamo. None se ngendeye ku buhamya bw’Intumwa,ku magambo yabo ndetse no ku mibereho yabo, nabigenza nte ngo bikomeze mu kwemera?
Ducengerwe n’Ijambo ry’Imana
Muri iyi nkuru itubwira ibyerekeye amabonekerwa ndetse no mu zindi zisa nkayo, tubonamo ko ubutumwa n’ibyishimo bidatana. Ariko se ubwo butumwa n’ibyo byishimo bishaka kuvuga iki? Ese njya ntekereza ku kamaro k’ubwo butumwa n’ibyo byishimo, nkanazirikana ko bidatana? Ese njye byambayeho binsigira isomo?
Isengesho
Nyagasani, uwo mubiri wahagijwe ibikomere, maze ukaba umpamagarira kuwukoraho mu kwemera...nusingizwe!
Urwo rubavu rwahinguranyijwe none amaso yanjye akaba arwitegereza mu kwemera ...nirusingizwe!
Ayo magambo atuma ukwemera ngufitiye kugurumanira mu mutima wanjye...nasingizwe!
Mpa kwamamaza ibyo wampaye kubona no kumva, namamaze kandi ukuntu Roho wawe yahinduye ubuzima bwanjye.
Irukana icuraburindi ry’umwijima rigose umutima wanjye kuko ubu ngubu Urumuri rutangaje rumurikiye isi.
Umunsi wa gatanu mu minsi umunani ikurikira Pasika
AMASOMO TUZIRIKANAHO
Intu 4,1-12 “nta wundi wundi twakesha mukiro, usibye we”
Zab 117 “Nguyu umunsi Uhoraho yigeneye”
Yh 21, 1-14 “Yezu araza afata umugati arawubaha”
Igihe Imana Data izuye Yezu mu bapfuye, yahamije kandi inashimangira ibyo Yezu yari yaravuze akanakora. Mu Izuka rya Yezu Imana yateye kashe ya nyuma ku mibereho ya Yezu ku isi. Ubu noneho nk’uko tubizi neza: inzira y’urukundo Yezu yanyuze atazuyaje, kugeza n’ubwo atanze ubuzima bwe, yaturonkeye umukiro (…). Inzira y’urukundo kandi niyo nzira igana mu bugingo kuko ari inzira ingendera mu kuri (byanditswe na Bernard Sesboüé, Croire, Droguet et Ardent, p.323).
Niyo mpamvu abemera bakurikiraYezu, iyo batunzwe n’Umubiri we n’ijambo rye, batera imbere mu Nzira y’ubutagatifu. Icyo gihe rero, ububasha bw’izuka rya Yezu bubakoreramo: iyamamazabutumwa ryabo ribyara imbuto ku buryo budasanzwe nk’uko Intumwa zarobye amafi menshi ku bw’igitangaza (Yh 21,1-11).
‘Tukajyana’ . Yohani wanditse Ivanjili, agerageza kwerekana ko abakurikiye Yezu bari barindwi: uwo mubare werekana ibintu “byuzuye” ushaka kwerekana ko imibereho ya ziriya ntumwa yari urugero ku bazireberaho igaha kandi Kiliziya yose umurongo ngenderwaho. Muri iyi vanjili y’ibonekerwa rero, byose bifite ibisobanuro mbonezamana kandi bikoresheje imvugo ishushanya.
‘Noneho baroha urushundura’…Ubu noneho bagiye kurohera urushundura mu maso ya Yezu kuko ari we ubibategetse kandi akaba ari we ubohereje. Ubwato ni Kiliziya; uburobyi buyobowe na Petero burashushanya ukwamamaza Inkuru nziza kwa Petero Intumwa; ikiyaga ni isi n’imbaraga za sekibi.
‘bananirwa kuzamura urushundura kubera amafi menshi arimo’. Ibi rero, nibyo byerekana ko iyamamazabutumwa ritagerwaho ku mbaraga za munu gusa. Roho Mutagatifu niwe utuma iyamamazabutumwa ryera imbuto.
‘Ni bwo wa mwigishwa Yezu yakundaga abwiye Petero ati « Ni Nyagasani!»’ Indoro y’umwigishwa Yezu yakundaga imenya Nyagasani. Iyo ni indoro ya wawundi washyize umutwe we mu gituza cya Yezu igihe cy’isangira rya nyuma. Indoro yuje urukundo yonyine niyo ishobora kubona ibitaboneshwa amaso y’umubiri. Kuvuga ngo: “ni Nyagasani!” Ntabwo ryaba ari ijambo rivuzwe kubera ibyishimo gusa ahumbwo ni ijambo ry’ubuhanuzi Yohani abwiye Petero umutware wa Kiliziya. Ahasigaye ni aha Petero kugira ngo afate umwanzuro.
‘Urushundura… rwarimo amafi manini ijana na mirongo itanu n’atatu’. Uwo mubare ushaka kuvuga isi yose: “mu amahanga yose mubahindure abigishwa banjye”. ‘urushundura ntirwacitse’…Kugira ngo ubumwe bw’abantu bugaragaze ko Ingoma y’Imana iganje mu bantu, ibyo bishimangirwa n’uko ibibatandukanya babihuriza hamwe bikubaka, n’ubwo kenshi biba bigoranye.
‘Nimuze mufungure’. Hari isano ikomeye ihuza iyamamazabutumwa n’isangira ry’Ukarisitiya, dore ko n’iyamamazabutumwa rituruka ku mushyikirano ukomeye intumwa igirana na Nyagasani. Kuba rero Nyagasani wazutse yarasangiye nabo akimara kuzuka, ni ikimenyetso gikomeye cy’uwo mubano.
GUCENGERWA N’IJAMBO RY’IMANA
Ishusho:
Nkoresheje amaso y’umutima, ndabona ukuntu intumwa zikurura inyuma yazo urushundura rwuzuye amafi manini, zikagenda zigana ku nkombe aho Yezu azitegerereje.
Inema dusaba
Igikorwa cyanjye cy’iyamamazabutumwa ntikizigere kinturukamo, ahubwo kijye gituruka kuri Nyagasani ubinshishikariza, nuko nanjye mbyemere, kandi mbukore nishingikirije Nyagasani.
Tumurikirwe Ijambo ry’Imana
Iri somo riranyigisha iki ku byerekeye iyamamazabutumwa? riranyigisha iki ku ncamarenga y’ubwato n’iy’ikiyaga? Riranyigisha iki ku kugerageza kuroba Nyagasani atarakohereza? Riranyigisha iki mpereye ku kuntu ya Nyagasani wazutse yabagobotse? Ese urushundura rwuzuye amafi manini kandi ntirucike,nubwo rwari rwuzuye bigeze ako kageni, rurerekana neza icyo twagombye kwitaho mbere ya byose mu iyamamazabutumwa? ni igiki?
Ducengerwe n’Ijambo ry’Imana
Ari ingorane duhura nazo iyo turoshye urushundura Nyagasani ataraduha uburenganzira, ari n’amahirwe tugira iyo rururoshye tubitegetswe na Nyagasani wazutse, muri ibyo byose se ubutumire bwo kurya ku ifunguro ryateguwe na Nyagasani ntibwerekana ko “ibanga ry’iyogezabutumwa ryera imbuto riherereye mu kugirana na Kristu umubano wihariye? Kuri njye se uwo mubano mbona ari ngombwa mbere ya byose?
Isengesho
Nyagasani, mpa indoro nk’iya wa mwishwa wakundaga,
we washyize umutwe we mu gituza cya Yezu
igihe Yezu yahaga umubiri we abigishwa be
mu isangira rya nyuma.
Mpa kubona ibitagaragarira amaso y’umubiri,
mpa kubona ibimenyetso binyereka ko uri undi iruhande,
nyemerera nkubone kandi mpure nawe
muri byose, wowe mahoro y’isi!
Ni wowe Mugenga w’Isarura,
Sinzigere njya kure y’amaso yawe bibaho...


text:
Umwana w’umuhungu w’imyaka 13 witwa Aditya Kumar Jandum, amaze kuba icyamamare mu gihugu cy’u Buhinde no hirya no hino ku isi kubera imiterere y’umubiri we, dore ko ashobora gukoresha ingingo z’umubiri we imyitozo benshi bafata nk’idashoboka.
Kugeza ubu, Aditya Kumar Jandum ukomoka mu Burusiya, yatangaje ababyeyi be n’inshuti n’abaturanyi, akaba anashaka kumurika impano Imana yamuhaye akandikwa mu gitabo cy’uduhigo kizwi nka Guinness World Records.
Aditya Kumar Jandum, afashwa buri munsi mu myitozo y’umubiri we na Mangesh Kopker umaze imyaka myinshi amutoza. Uburyo umubiri we wari ugororotse akiri muto, byatumye ababyeyi be bamushakira umutoza ngo akomeze guteza imbere iyo mpano Imana yamwihereye.